title: Noch folle ûndúdlikens oer de staking fan Arriva op tiisdei

maintext:
Der is noch in soad ûndúdlikheid oer de staking ûnder treinmasinisten fan Arriva dy't foar tiisdei oankundige is. De masinisten fan it fakbûn VVMC fan it stânplak Grins ride tiisdei net. Dat betsjut net dat der hielendal gjin treinen tusken Gins en Fryslân ride. Masinisten fan it stânplak Ljouwert en leden fan de fakbûnen FNV en CNV ride wol.
Fan de masinisten yn Noard-Nederlân binne fierwei de measten lid fan it FNV. It liket der dus op dat de measte treinen wol ride. Ferfierder Arriva hopet yn de rin fan moandeitemiddei mear dúdlikheid jaan te kinnen.


description: Wenning yn Rotsterhaule ôfsletten nei oantreffen hennepplanten

title: Wenning yn Rotsterhaule ôfsletten nei oantreffen himpkwekerij

maintext:
De Ried is it dermei iens dat de planten net inkeld foar eigen gebrûk wienen. Meardere minsken út de buert hienen planten by de minsken yn behear jûn. Dêrtroch wie der ek in soad oanrin. Der stie ek profesjonele apparatuer.
De bewenner hat noed oer in nij ûnderkommen foar syn bisten en stress om't er se net fersoargje kinne soe. De Ried sjocht dêr gjin fersêftsjende omstannichheden. Neffens har is net hurd oantoand dat se sels en har bisten net tydlik op in oar plak telâne kinne.

fasttext_language: fy


title: Omrop stjoert frijheidslêzing Jan Terlouw út op tv

maintext:
De Omrop stjoert freedtejûn op tv de frijheidslêzing út, dy't âld-politikus en skriuwer Jan Terlouw woansdei hâlden hat by Iepen Up yn Neushoorn. De lêzing wurdt freedtejûn foarôfgeand oan de deadebetinking útstjoerd, tusken sân en acht oere. Om acht oere folget dan ek by ús de Nasjonale Deadebetinking.
De lêzing is hjirûnder ek te sjen. De folsleine útstjoering fan Iepen Up kinne jo werom fine yn Utstjoering Mist.


title: Wrâldferneamd strjitkeunstner oan de slach yn Ljouwert

maintext:
De Ljouwerter binnenstêd wurdt fan dizze wike ôf fersierd mei grutte strjittekeningen yn de styl fan M.C. Escher. Yn it ramt fan de tentoanstelling oer M.C. Escher yn it Fries Museum wurde der fjouwer strjittekeningen makke tusken it sintraal stasjon en it Fries Museum. Sa wurde reizgers fan it stasjon yn Escher-styl nei de tentoanstelling yn it Fries Museum laat.
Wrâldferneamd keunstner Leon Keer makket de tekeningen. De strjitkeunst moat nije wike tongersdei 17 maaie klear wêze.


title: Partoer Menno van Zwieten wint earste frije formaasjepartij

maintext:
De earste frije formaasjepartij fan dit seizoen brocht snein yn Frjentsjer in oerwinning foar it partoer fan Menno van Zwieten, Alle Jan Anema (de keatser dy't ynfoel foar de blessearre Hijlke Bruinsma) en Erwin Zijlstra. Se wûnen yn in spannende finale mei 5-5 6-2 fan it trio Peter van Zuiden, Allard Hoekstra en Thomas van Zuiden. It ferliezende trio hie yn de earste omloop ferrassend wûn mei 5-2 6-2 fan Gert-Anne van der Bos, Taeke Triemstra en Tjisse Steenstra.
De tredde priis wie foar Bauke Triemstra, Dylan Drent en Hendrik Kootstra. Sy ferlearen yn de heale finale mei 5-4 6-2 fan de lettere winners.
Efterynse Erwin Zijlstra út Easterlittens waard útroppen ta kening fan de partij.


title: Kollum: "Lonely"

maintext:
"Fryslân yn de Lonely Planet, op it tredde plak yn in top 10 fan Europeeske fakânsjebestimmingen. Wat om grutsk op te wêzen. Fryslân, stânplak foar de JSF! Fryslân, dêr't gjin inkelde Nederlanner fan sizze kin hokker Waadeilannen der wol en net by hearre! Fryslân, dêr't nimmen fan wit hoefolle stêden as der binne, útsein dy oardel dei yn 'e winter dat it friest. Fryslân, mei it gigantyske toerisme yn 'e simmers, wurdt no ûntdutsen foar gigantysk toerisme yn 'e simmer. Yn 'e winter moatst der net komme, want dan is der gjin hûn, waait it seis moannen lang en is alles brún of griis.
Mar no net. No is it der prachtich. Ik bin benijd, en surf nei Lonelyplanet.com/the-netherlands/friesland. Kom mar op, wat fynt de Lonely Planet it bêste dat Fryslân te bieden hat. De pagina laadt, en ik sjoch fuortendaliks twa opmerklike dingen. De grutte foto, én de namme fan ús provinsje, prominint op dizze pagina: Friesland.
De provinsje hjit Fryslân, ek yn The Netherlands. Mar hawar, net fuortendaliks seure. Fierder nei dy skitterjende foto, mei in beam op in heidefjild. It soe Appelskea wêze kinne. Op it rântsje fan Fryslân, mar noch altyd Fryslân.
Ik lûk de foto troch Google reversed photo search, en de earste hit mei deselde foto is de website weekenddesk.nl, ûnder de kop 'Kom tot rust in de prachtige natuur van Drenthe'. Ja ho ris even, Drinte, prachtich, mar it gong oer Fryslân! Mear hits mei dizze foto... Assen, Coevorden, en sels Taiwan China Landscape. Goed. Se ha dus gjin fotograaf yn Fryslân belle by The Lonely Planet. Spitich.
De Lonely Planet giet fierder: 'At first, Friesland seems typically Dutch: it's flat, it's green and there are plenty of cows (the namesake black-and-white variety).' Sjocht Fryslân der typysk 'Dutch' út? En dy swart-wite kij binne net hielendal nei Fryslân genamesaket. Se bedoele wierskynlik Fries-Hollands of Holstein-Friesian. Moai, mar dan moatte we de eare dochs diele mei de Hollanners en de Dútsers. Boppedat, dy kij dy'tst sjochst yn 'e Fryske greiden, ha foar it grutste part Amerikaansk bloed. En dêr sit ek Frysk bloed yn, mar it ferhaal is al wat yngewikkelder as 'nammegenoat'.
'But explore a bit and you'll find its differences. For one, the province has its own language, as you'll see on road signs.' Ja! De taal! Leuk dat se dat der no út pikke, ik bin benijd wat der no komt.
Top experiences, is it folgjende kopke. As earste: Ljouwert. De haadstêd fan Fryslân, al wolle Ljouwerters dat sels net altyd witte. Dy prate echt gjin Frysk. Twa: Skiermûntseach, dêr't kollega Eelke it juster al oer hie; ek dêr wurdt amper Frysk praten. Trije: Hylpen, alwer in plak dêr't se harren eigen taal prate. Fjouwer: Skylge... ja, okay.
Fiif, seis en sân binne Amelân, Harns en Snits. Allinnich fan Harns bin ik net wis, mar neffens my wurdt yn alle plakken net 'its own language' fan 'the province' sprutsen. Mar goed, we hoege de bussen ek net nei Easterbierrum of Dedzjum te stjoeren fansels. It sil se ek net útmeitsje; de fiertaal yn de toeristyske plakken dy't neamd wurde is al desennia lang Dútsk.
Dan komme de 'Top sights in Friesland'. En dêr wurd ik wer waarm fan. It Fries Museum, Princessehof, de Aldehou, Eise Eisinga, it Fries Natuurmuseum. Ik wenje no al in skoftke net mear yn Fryslân, mar yn 'e tiid dat ik der wenne, bin ik fan alle plakken allinnich mar op de Aldehou west. En dat wie foar Omrop Fryslân, dus út eigener beweging, nee. Skande fansels. Ek it wrâldferneamde Eise Eisingamuseum haw ik allinnich mar sjoen yn funksje as ferslachjouwer. Ik hie doetiids miskien sels wol sa'n Lonely Planet brûke kind.
Hoewol... de website fan Lonely Planet slút ôf mei 'Friesland activities'. Earste 'activity': Zuiderzeemuseum Enkhuizen including Round-Trip Train Ride from Amsterdam.
No sa... Mar kom op, dit wurdt in moai jier foar de toeristyske sektor yn Fryslân. No hoopje op wat moai waar. En, sa't in freon fan my fan 'e wike sei: "Ik wil nog wel een keer naar Scharnegoutum voordat de Britten het ontdekt hebben."


title: Nije politike partij foar nije gemeente Noardeast-Fryslân

maintext:
De gemeente Noardeast-Fryslân moat offisjeel noch begjinne, mar de lokale partij Gemeentebelangen Noardeast-Fryslân is der al wol. It is de lokale fúzjepartij fan Algemien Belang Dongeradiel, Gemeentebelangen Ferwerderadiel en sympatisanten út de gemeente Kollumerlân.
De partij sil him de kommende tiid presintearje, te begjinnen kommende sneon yn de gemeente Kollumerlân. De partij sil op 21 novimber meidwaan oan de gemeenteriedsferkiezingen yn de DDFK-gemeenten.


title: Bykeuken baarnt út by hûs yn Noardwâlde

maintext:
Yn in wenning oan de IJsbaanweg yn Noardwâlde hat moandeitemoarn brân west. It fjoer ûntstie yn in cv-tsjettel yn de bykeuken fan it hûs. Dy baarnde út. Buorlju fan omlizzende wenningen moasten tydlik harren hûs út. De brânwacht hie it fjoer al gau ûnder kontrôle.
It is noch ûndúdlik hoe't de brân ûntstean koe.


title: Twadde Van der Valk-plan It Hearrenfean ek presintearre

maintext:
It plan foar de bou fan in Van der Valk-hotel op in twadde lokaasje op It Hearrenfean wurdt kommende tiisdei presintearre. De inisjatyfnimmer en it kolleezje sille dat dwaan.
Skoatterwâld
Begjin ferline jier wie al dúdlik dat Paul van der Valk in hotel bouwe wol oan de A32 by Skoatterwâld. Mar dat plak foel net goed by de wykbewenners. Sy binne bang dat der tefolle ferkearsdrokte komt.
Hajé
In lid fan in oare kant fan de grutte Van der Valk-famylje kaam ferline jier ek mei in plan. Hy wol it eardere Hajé-hotel keapje en opknappe. Dat lêste plan wurdt no kommende wike offisjeel presintearre oan de gemeenteried en belangstellenden.
De gemeenteried hie it kolleezje begjin dit jier al frege om mei konkrete foarstellen te kommen foar beide opsjes. Dan kinne sy dêr in beslút oer nimme.


description: De gemeente Waadhoeke sil de klachten oer de húsfêsting fan arbeidsmigranten yn Berltsum serieus ûndersykje. De gemeente docht dat nei't der út it doarp kl

title: Waadhoeke ûndersiket klachten oer útlânske túnboumeiwurkers


title: Fonteinen meitsje dei nei offisjele iepening soad los

maintext:
De fonteinen dy't freed offisjeel iepene binne, meitsje in soad los yn Fryslân. Tsien fan de alve fonteinen binne foar it earst oanset, dy fan Dokkum is noch net klear. By de mistfontein yn Ljouwert wie it sneontemoarn al in drokte fan belang. In soad minsken makken in foto fan de twa grutte wite bernehollen yn 'e mist.
By de fontein yn Starum is in ''schuimpartij'' sa twitteret it Stavers Krantsie. De fontein mei de grutte fisk hat in soad skûm yn 'e bek. Fierder falt op Twitter te lêzen dat in Dútske toerist freed de gemeente Harns belle, om't er in walfisk yn 'e haven lizzen seach. De fontein yn Harns is in replika fan in echte walfisk. Hy is 18 meter lang.


title: De Wâldsang oefenet noch ien kear foar EK

maintext:
De Wâldsang fan Bûtenpost kin dit wykein Europeesk kampioen brassbands wurde. Yn Utrecht moatte de muzikanten freed en sneon oan de bak. De spanning by de muzikanten nimt stadich oan ta. By in repetysje yn Gerkeskleaster waard ûnder lieding fan dirigint Rieks van der Velde noch skerp repetearre.
De Wâldsang spilet ien ferplicht nûmer, Time for Outrage! fan de komponist Marco Pütz. Op de twadde dei spylje se in nûmer dat se sels útsykje meie.
De Wâldsang pleatste him ein oktober foar it EK. Se wiene fierwei de bêste brassband fan it Nederlânsk kampioenskip. Oan it EK dogge noch alve oare lannen mei.


description: Wenje jo yn Noard- of Súdwest-Fryslân? Dan hawwe jo in soad fertrouwen yn jo buorlju en yn ynstânsjes, sa seit it CBS.

title: Grutste diel Friezen hat fertrouwen yn ynstânsjes en yn elkoar

maintext:
Yn 2017 hie 62 prosint fan de Nederlanners fertrouwen yn de meiminske. Dat docht bliken út sifers fan it Centraal Bureau voor de Statistiek (CBS). De sifers yn it súdeasten fan Fryslân komme oerien mei de lanlike sifers, yn it noarden en súdeasten fan Fryslân leit it fertrouwen sels noch wat heger.
It CBS hat ek it fertrouwen fan Friezen yn ynstânsjes ûndersocht en ek dat blykt heech te wêzen. It giet dan ûnder oare om it fertrouwen yn de polityk, yn amtners, banken en grutte bedriuwen. It fertrouwen yn plysjes en rjochters is dêrby it grutst, yn tsjerken it lytst.
Yn East-Grinslân is it fertrouwen yn de meiminske en yn ynstânsjes it lytst. Ek dielen fan Limburg skoare leech.


title: Twa stasjons om risiko op natuerbrannen te mjitten

maintext:
It risiko op natuerbrannen yn Fryslân wurdt fan freed ôf goed yn de gaten hâlden. Feilichheidsregio Fryslân iepenet dan twa mjitstasjons: ien yn Beetstersweach en ien op Skylge. Dy hâlde de wyn, temperatuer, drûchte en luchtfochtigheid yn de gaten.
Dêrby wurdt ynformaasje fan Buienradar, it KNMI, natuerbehearders en brânwachtminsken keppele. Mocht der in ferhege risiko op brân wêze, dan warskôget it stasjon en kinne der op tiid maatregels naam wurde.


title: Eksplosive groei fan tal ringslangaaien by Beetstersweach

maintext:
Der wurde folle mear ringslangaaien fûn by Beetstersweach as ferline jier. De aaien sitte yn broeibulten, dy't troch frijwilligers oanlein binne. Yn ien broeibulte yn de bosk sieten bygelyks wol 1.620 aaien. Dat wiene der ferline jier noch mar 310.
Yn in bulte by it Keningsdjip binne 1.280 aaien fûn. Dat wiene der ferline jier 210 en yn 2016 noch 195.
Landschapsbeheer Friesland sprekt fan in eksplosive groei fan it tal aaien. Hoe't dat krekt kin, is ûndúdlik. It is wol wis dat hieltyd mear ringslangen it paad nei de broeibulten fine. It giet ek relatyf goed mei dizze beskerme soart by Beetstersweach, seit George Meijners fan Landschapsbeheer Friesland.


title: Stedskuier fertelt oer skiednis fan keatsen yn Frjentsjer

maintext:
De skiednis fan it keatsen wurdt op 'e nij ferteld by in spesjale stedskuier troch Frjentsjer. Dêrby heart in kuiergids 'Kaatsstad Franeker' en in app foar op de smartphone. De kuier giet lâns 14 lokaasjes dy't belangryk binne yn de histoarje fan de keatssport. Op woansdei 16 maaie sil it earste eksimplaar fan de gids oanbean wurde oan boargemaster Apotheker fan de gemeente Waadhoeke.
De gids makket ûnderdiel út fan de ynternasjonale keatswike 'Heedaar!', dy't tusken 30 july en 5 augustus hâlden wurdt yn Frjentsjer, yn it ramt fan Leeuwarden-Fryslân Kulturele Haadstêd 2018.


title: Ofdieling Minnertsgea wint NK junioaren yn Frjentsjer

maintext:
De 105e edysje fan de Jong Nederlân Partij yn Frjentsjer is sneon wûn troch de ôfdieling Minnertsgea. Op de keatspartij, ek wol it NK junioaren neamd, pakte it partuer fan Wesley Vriesema, Herre de Vries en Marten Bergsma de winst. Yn in spannende finale wûn Minnertsgea mei 5-5 en 6-6 fan de winners fan foarich jier, de ôfdieling Seisbierrum/Pietersbierrum. Op dy stân pleatste Bergsma in sitbal tsjin Durk Ennema, Jan-Sjouke Weewer en Pieter van der Schoot.
De tredde priis wie foar it partuer fan Bitgum, dat partuer ferlear yn de heale finale fan de ferliezend finalisten. Foar de keatsers út Minnertsgea wie it de fjirde kear dat se de partij yn Frjentsjer wûnen. Earder dienen se dat yn 2000, 2002 en 2004.


title: Kuorballers SCO ferlieze kopposysje nei ferlies by Avanti

maintext: De kuorballers fan SCO út Aldeholtpea hawwe sneontemiddei de topper yn de Haadklasse A ferlern fan Avanti út Pijnacker. Op besite waard it 20-15 foar Avanti. Troch it ferlies stiet SCO no net mear boppe-oan yn de Haadklasse A. Dat plak waard sneon oernaam troch Tempo. SCO sakket nei it tredde plak, Avanti stiet no twadde.


title: Woudenberg ferfangt Pierie tsjin Feyenoord

maintext:
Sportklup Hearrenfean hat foar de wedstriid fan snein tsjin Feyenoord in fitte seleksje. Allinnich de al langer útskealele Stijn Schaars, Warner Hahn en Martin Odegaard binne der net by. Kik Pierie is skorst. Syn plak wurdt wierskienlik ynnaam troch Lucas Woudenberg, dy't it dêrtroch opnimt tsjin syn âlde ploech.
Hearrenfean is by winst op Feyenoord wis fan de play-offs foar Europeesk fuotbal. Ek by in lykspul is sa goed as wis dat se trochgean. Troch in folle better doelsaldo moatte ADO Den Haach of PEC Zwolle wol echt mei in grut ferskil winne.
Dit is no de stân:
6 Vitesse 33-48 (+16)
7 Hearrenfean 33-46 (-4)
8 PEC Zwolle 33-44 (-6)
9 ADO Den Haach 33-44 (-9)
Programma:
Hearrenfean - Feyenoord
WillemII - Vitesse
Roda JC - ADO Den Haag
AZ - PEC Zwolle
Fermoedelike opstelling: Hansen, Dumfries, Hoegh, Bulthuis, Woudenberg, Kobayashi, Thorsby, Van Amersfoort, Rojas, Reza en Zeneli.


title: Explosive groei fan tal ringslangaaien by Beetstersweach

maintext:
Der wurde folle mear ringslangaaien fûn by Beetstersweach as ferline jier. De aaien sitte broeibulten, dy't troch frijwilligers oanlein binne. Yn ien broeibulte yn de bosk sieten bygelyks wol 1620 aaien. Dat wiene der ferline jier noch mar 310.
Yn in bulte by it Keningsdjip binne 1280 aaien fûn. Dat wiene der ferline jier 210 en yn 2016 noch 195.
Landschapsbeheer Friesland sprekt fan in eksplosive groei fan it tal aaien. Hoe't dat krekt kin, is ûndúdlik. It wol wis dat hieltyd mear ringslangen it paad nei de broeibulten fine. It giet ek relatyf goed mei dizze beskerme soart by Beetstersweach, seit George Meijners fan Landschapsbeheer Friesland.


description: Keatssters Nynke Sijbrandij, Wiljo Sijbrandij en Marrit Zeinstra hawwe snein yn Jorwert de frouljus haadklassepartij wûn. Yn de finale wie it trijetal mei

title: Sijbrandij-en-dy winne haadklassepartij yn Jorwert


title: Kursus buertbemiddeling, mar noch gjin melding lilke buorlju

maintext:
Hawwe jo wolris lijen hân mei de buorlju? En gie dat fierder as jûns let de muzyk krekt wat te lûd of de buorman dy't moarns ier en betiid it gers meant? Ynwenners fan de gemeente Weststellingwerf dy't in konflikt mei de buorlju hawwe en dêr net útkomme, kinne tenei buertbemiddeling oanfreegje. De gemeente is úteinset mei in proef, om te besykjen soksoarte konflikten op te lossen.
Troch in frijwillige bemiddeler yn te skeakeljen wurdt besocht de spanningen tusken buorlju wei te nimmen. De buertbemiddeler soarget der yn ynformele en neutrale setting foar dat konflikten tusken beide partijen oplost wurde troch mei de belutsenen te praten. Hy of sy kriget in kursus konfliktbemiddeling fan Scala Welzijn.
De earste frijwilligers yn Weststellingwerf hawwe harren al opjûn. De gemeente hat oant no ta noch gjin telefoantsjes hân fan lilke buorlju dy't gebrûk meitsje wolle fan de buertbemiddeling.


title: Dit jier gjin distriktskampioenskip tiidriden yn Nijhoarne

maintext: Nei fjouwer edysjes komt der dit jier gjin distriktskampioenskip tiidriden op woansdei 30 maaie yn Nijhoarne. De Stichting Wielerpromotie Olympia (S.W.P.O.) kin de saak organisatoarysk net rûn krije. De organisaasje is no yn hannen fan Cycle Sport Groningen. Dy organisearret de wedstriid op tongersdei 7 juny yn it Drintske Zeijen.


description: De swiere tonger fan tiisdei hat gatten slein yn de startbaan op de fleanbasis Ljouwert.

title: Gatten yn startbaan fleanbasis troch tonger

maintext: De swiere tonger fan tiisdeitejûn hat gatten slein yn de startbaan op de fleanbasis Ljouwert. In part fan de haadbaan is dêrtroch net te brûken. De skea sil sa gau as mooglik reparearre wurde meldt in wurdfierder. Salang't dat net it gefal is, wurdt de twadde baan op de fleanbasis brûkt.


title: WIEBE coveret Rûchhouwer fan De Hûnekop

maintext:
WIEBE, de band fan Wiebe Kaspers, hat yn opdracht fan de muzykrubryk fan Fryslân Hjoed it nûmer Rûchhouwer covere. Yn de muzykrubryk fan Omrop Fryslân daget presintator en sjonger Raynaud Ritsma Fryske artysten út. Se krije as opdracht in ferske út de Fryske Top 100 te coverjen. In ferske dat fier fan harren eigen styl ôf stiet. Mei as doel: nije nûmers kreëarje en in oare blik op Fryske nûmers krije.
Rûchhouwer
It nûmer is skreaun yn 2011 en útbrocht op it album 'Wanklanken fan 'e Wurkflier'. Emiel Stoffers, sjonger fan de Hûnekop, hat it nûmer sels skreaun. "Dat wie noch yn de tiid dat ik oan it wurk wie op in skipswerf. Doe't ik dêr wurke, hearde ik de hiele dei troch allegear gjalpen. Ik ha besocht om al dy gjalpen byinoar te bringen yn dit nûmer." Wêrom is it nûmer sa'n sukses yn Fryslân? Emiel tinkt dat dat komt, omdat in protte minsken harren werkenne yn de dingen dy't er sjongt, mar dy't se sels net sa gau sizze sille. "Ik hie earst net tocht dat it sa'n hit wurde soe, mar wy kinne no wol sizze dat it it folksliet fan De Hûnekop is."
De Hûnekop
De Hûnekop bestiet al mear as tsien jier. Emiel die op syn reis troch Australië yn 2008 ynspiraasje op en doe't er thúskaam, hat er tegearre mei Rik Alsma en Bart Scheffers de band oprjochte. Nei it winnen fan de Friesland Pop Talent Award yn 2010 waard de band hieltyd bekender. De muzykstyl arbeidersrock, in mingeling fan country, blues en rock, slacht oan by it Fryske publyk. Dêrtroch stiet de band yn 2012 mei sân ferskate nûmers yn de Fryske Top 100.
Tydlik ophâlde
Mar sûnt oktober ferline jier is de band tydlik ophâlden mei optredens. "Ik ha eefkes gjin nocht om op te treden of op it poadium te stean", seit Emiel. De sjonger is no dwaande mei oare projekten. Hy is wer nei Australië west, is op dit stuit in camper oan it ferbouwen en wol dwaande mei it skriuwen foar oare artysten. "Mar dit betsjut net dat De Hûnekop nea wer optredens jaan sil. Yn oktober ha wy gewoan noch it Hûnekopfestival."
Sjoch foar alle covers fan de muzykrubryk op omropfryslan.nl/muzykrubryk.


title: Argewaasje oer mooglike útspraken Van der Zwan

maintext:
De PVV hat keamerfragen steld oer útspraken dy't boargemaster Tjeerd van der Zwan dien hawwe soe.
Neffens PVV Keamerlid Harm Beertema wol Van der Zwan it ferplicht stelle dat basisskoallebern yn in moskee sjogge. De partij freget de minister fan OCW oft dy de útlittingen fan de boargemaster, lykas de PVV, ek net passend fynt. Fierder wolle se witte oft bekend is hoefolle skoallen in ferplichte besite oan in moskee hawwe foar harren learlingen.
Van der Zwan hat yntusken op syn twitteraccount in reaksje jûn. Hy skriuwt dat er nea sein hat dat de besite oan in moskee ferplichte wurde moatte soe.


title: Oldtimer út 1937 stellen: ''Mar in pear fan yn Nederlân''

maintext:
De oldtimer fan de famylje Boon út Aldeberkeap is ôfrûne wykein stellen. De famylje wie in wykeintsje fuort, doe't de Packard Six út 1937 fan it hiem stellen waard. It giet om in klassiker, wêrfan't der mar inkelde eksimplaren yn Nederlân omride. Se hienen de auto fjouwer jier en de auto hat in soad emosjonele wearde. De famylje mocht der graach mei te toeren. Se binne dan ek bot teloarsteld oer de stellerij, seit Johnnie Boon.
De bern efteryn
''Der bern sieten efteryn de auto altyd te blierkjen'', fertelt Boon. ''It is hiel spitich. Wy pakten de auto altyd graach as it moai waar wie, efkes lekker te toeren. Elkenien seach dy dan moai troch it doarp riden.''
De auto kin neffens him net ferkocht wurde, sûnder op te fallen. Hy ropt minsken, dy't wat sjoen hawwe, op om har te melden.


title: Byldskermen meinaam by ynbraak yn skoalle Ljouwert

maintext:
By in ynbraak yn in skoalle yn Ljouwert binne byldskermen meinaam. De ynbraak wie yn de nacht fan freed op sneon yn de skoalle oan Achter de Hoven. It rút wie fernield by de ynbraak en it alarm gie ôf, mar de plysje hat de ynbrekkers net fûn.
Yn Wytgaard binne sieraden meinaam by in ynbraak. Ek dêr kaam de ynbrekker binnen troch in rút te fernielen. Oan de Dokkumertrekwei yn Ljouwert makke in ynbrekker in beurs bút.
Fierder is in hûs oan de Havanklaan trochsocht troch in ynbrekker en hat ien besocht om yn te brekken yn in hûs oan de Jornsmastate.


title: FIDEO: Fytsalvestêdetocht 2018: waarmte, wyn en falpartijen

maintext:
De Fytsalvestêdetocht fan 2018 sil de boeken yngean as in tocht dy't goed te dwaan wie. Moandeitemoarn betiid waard it startskot dien troch swimmer Maarten van der Weijden.
Mei temperatueren tusken de 20 en de 25 graden wie it waarm, mar net hyt. De wyn wie foar guon fytsers wol wat in probleem, mar yn fergelyk mei oare jierren hie it ek in stik minder wêze kind. Yn de rin fan de middei joech de wyn him ek nochris del, wêrtroch't de tocht nei Boalsert ta krekt wat minder dreech wie as earst.
Falpartijen
De organisaasje seit dat der dit jier mear falpartijen plakfûn hawwe as ferline jier. Dit soe te krijen hawwe kinne mei de waarsomstannichheden, mar de groepen fytsers skowden yn it ferrin fan de dei ek yninoar. Om fiif oere middeis hinne wiene der noch mar twatûzen fan de yn totaal 14.679 fytsers oer de finish kaam.
Wetterpunten
Under oare troch it waarme waar, wiene de wetterpunten op de rûte hiel drok. Der stiene flinke rigen en op guon plakken wie mar ien wetterpunt oansletten.Dit kaam neffens de organisaasje troch in kommunikaasjeflater.
De tocht hie ek dit jier in pear tige bysûndere dielnimmers. Sa fytste Wiebe Tolsma fan Frjentjsjer de tocht dit jier alwer foar de 60ste kear, en tikten Jan Terbraak en Akke van der Werf tegearre de 100 kear oan. Akke fytste de tocht 44 kear, Jan fytste al 56 kear.


title: Eksamenpraat #6: Hasto al fakânsjeplannen?

maintext: Foar de rubryk Eksamenpraat is Omrop Fryslân op paad troch de provinsje. De learlingen fan it foartset ûnderwiis dogge goed twa wiken lang eksamen. Op de kristlike mavo De Saad yn Damwâld meitsje sy tiisdei it eksamen Frânsk. Guon fan 'e learlingen geane takom fakânsje fia de Route du Soleil nei Frankryk. Dêrom stelde Omrop Fryslân de fraach: hasto al fakânsjeplannen?


title: Plysjeburo Grou ticht foar publyk

maintext:
It plysjeburo fan Grou is fan woansdei ôf ticht foar publyk. Ynwenners fan Grou en omkriten kinne noch wol terjochte by de wykagint. Der wurdt dan in thúsôfspraak makke of in ôfspraak yn it gebou fan it Daorpeteam oan de Oedsmawei.
Minsken dy't oanjefte dwaan wolle, kinne telefoanysk kontakt opnimme mei de plysje foar in ôfspraak yn Ljouwert.


title: Vion Food slút tydlik krekt iepene slachterij yn Ljouwert

maintext:
Fleisferwurker Vion Food slút fuortendaliks syn krekt iepene slachterij yn Ljouwert. Neffens it bedriuw moatte der technyske saken oanpast wurde, mar binne der ek fragen oer de keuringsresultaten. De slachterij yn Ljouwert ferwurket kij. Yn Nederlân wurdt gemiddeld 1,8 prosint fan de karkassen ôfkard, seit it bedriuw, mar yn Ljouwert is dat 5 prosint. Vion wol no fan de Nederlandse Voedsel en Waren Autoriteit dúdlikheid ha oer it ferskil.
It fabryk yn Ljouwert waard yn febrewaris iepene, nei in ynvestearring fan sa'n 20 miljoen euro. It moat 2500 kij de wike ferwurkje, mar dat oantal wurdt mei troch de problemen noch net helle. Vion tinkt dat de slachterij yn septimber wer iepen kin. Wat de tydlike sluting kostje sil, koe in wurdfierster fan it bedriuw noch net sizze. Yn it Ljouwerter fabryk wurkje sa'n 45 minsken.


title: Wolf is yn Fryslân, docht bliken út DNA-ûndersyk

maintext:
De wolf is werom yn Fryslân. Dat hat de provinsje befêstige op basis fan DNA-ûndersyk, dat útfierd is troch in ekstern buro. It giet om it DNA fan in wolf dy't yn april by Boyl in pear skiep deabiten hat.
Dy wolf waard letter sinjalearre by Appelskea, dat net fier fan Boyl ôf leit. Doe wie net wis oft it om in wolf gie. By de skiep is dêrnei DNA ôfnaam om ûndersyk nei te dwaan.
Wolveprotokol
It dwaan fan ûndersyk past by it saneamde wolveprotokol, dat no fan krêft is. It 61-pagina's tellende draaiboek is opsteld mei de oare provinsjes.
De Knipe
Op mear plakken yn de provinsje tinke minsken dat se in wolf sjoen ha, lykas yn De Knipe. Dêr waarden fan it wykein meardere skiep oanfallen.
Foar it earst yn iuwen
It is foar it earst yn hûnderten jierren dat de wolf yn ús provinsje is. De ôfrûne jierren waarden al wolven sjoen yn provinsjes om Fryslân hinne. Dy kamen faak út Dútslân. Boyl leit himelsbreed 45 kilometer fan Dútslân ôf.
Folslein nije situaasje
Neffens dosint Theo Meijer fan hegeskoalle Van Hall Larenstein moatte we foaral wenne oan de wolf: "Dit is een volledig nieuwe situatie. We zijn verleerd hoe we met de wolf om moeten gaan. En een ding is zeker: ze gaan vaker in Nederland voorkomen."
Bern kinne neffens Meijer gewoan bûten boartsjen bliuwe, mar foar skiep is it in oar ferhaal: "Als een wolf zich eenmaal ergens vestigt, zijn schapen niet zijn hoofdprooi. Maar we moeten wel nadenken over de huisvesting van de schapen, met hekken bijvoorbeeld. En in Duitsland zie je bijvoorbeeld al dat honden terugkomen bij schaapskuddes als bescherming tegen de wolf."


title: Ald-boargemaster Ljouwert keazen ta nije foarsitter 50PLUS

maintext:
Geert Dales is de nije foarsitter fan de politike partij 50PLUS. De eardere boargemaster fan Ljouwert waard sneon op it partijkongres ferkeazen, nei't de iennige oare kandidaat him weromluts. Dales krige de stipe fan partijlieder Henk Krol en oprjochter en senator Jan Nagel. Dochs wie de stimming net unanym. Fan de 253 jildige stimmen wiene der 182 foar Dales en 48 tsjin. Ek waard der 23 kear blanko stimd.
Net ienriedich
De nije foarsitter erkende dat de oanwêzige leden niet ienriedich efter him stean. "Ik weet dat er tegenstemmen zijn geweest. Zo'n zeventig leden die het of niet zien zitten of afwachten'', seit Dales. "Ik beschouw dat als een grote opdracht. Ik vind het goed dat dit op tafel ligt, dan weet je waar je aan toe bent."
50PLUS hie in nije foarsitter nedich omdat Jan Zoetelief dy funksje dizze wike dellei. Dat die er neidat de oare bestjoersleden opstapten omdat se it net iens wiene mei syn funksjonearren. Geert Dales wie earder lid fan de VVD.


title: Suskes Jasper yn foarseleskje Nederlânsk follybalteam

maintext:
De suskes Marrit en Hester Jasper binne opnaam yn de foarseleksje foar it Nederlânske follybalteam. Foar Hester is it de earste kear. Hester is noch mar 16 jier en is fan alle spylsters de iennige spylster dy't spilet yn Nederlân en net by it Talinteteam of yn it bûtenlân. VC Snits is har klup.
Aldere sus Marrit Jasper spile earder ek al by Oranje. De 22-jierrige Marrit spilet no yn Dútslân by Dresden, mar moat wol om in nije klup sykje. Se wie in grut part fan it seizoen blessearre.
De suskes stean op in list fan 26 nammen, wêrfan't der noch wol in tal ôffalt. Nederlân spilet dit jier ûnder oare de Nations League en it WK yn Japan yn septimber en oktober.


description: Yn de tredde difyzje hat Harkemase Boys sneontemiddei ferlern fan DOVO út Veenendaal. It waard 1-0 foar de thúsploech. It iennige doelpunt fan de wedstriid

title: Ferlies foar Harkemase Boys by DOVO


title: See-earn berne yn nasjonaal park de Alde Feanen

maintext:
Der is in see-earn út it aai krûpt yn nasjonaal park de Alde Feanen. Dat is foar it twadde jier efterelkoar. Itselde see-earnepear as ferline jier wie werom kaam om te nesteljen. Mar dat barde yn it âlde nêst fan in hauk. Dy is doe mar op it âlde nêst fan de see-earn krûpt.
De rôffûgels hiene geregeld spul, mar úteinlik waard it wer rêstich en is der dus in jong út in aai kaam. It kin wêze dat der mear jongen binne, mar it Fryske Gea kin dat noch net sizze, omdat dy de fûgels mei rêst litte wol. De meiwurkers sjogge fan grutte ôfstân nei it nêst.


title: Noch gjin dúdlikheid foar learlingen Lyts Tolsum

maintext:
Foar sân learlingen dy't ûnderwiis folgje by soarch- en learbuorkerij Lyts Tolsum by Tsjom is it noch hieltyd net dúdlik oft se takom skoaljier noch wel les krije kinne. De gemeenten, dêr't de learlingen wenje, jouwe dêr gjin jild mear foar. Ien jongere sit al thús, om't syn beskikking ôfrûn is. De faak autistyske bern mei gedrachsproblemen wurde allinnich op Lyts Tolsum sa yntinsyf begelaat dat se in diploma helje kinne. Dat dogge se yn gearwurking mei CSG Annamaria van Schurman yn Frjentsjer.
Underwiisstipe
It mei gjin les hjitte, mar ûnderwiisstipe, en it hat al alve jier resultaten. De gemeenten bliuwe op it stânpunt dat jild foar soarch net nei ûnderwiis gean mei. "Dat de learlingen no noch net witte hoe't it aanst komt, jout ekstra druk middenyn de eksamentiid", seit Ernst Rusticus fan Lyts Tolsum.
Gemeenten: gjin kommentaar
De gemeenten wolle gjin kommentaar jaan op de situaasje by Lyts Tolsum. Se jouwe oan dat se mei oare gemeenten gearwurkje en dat se konstruktyf hannele ha foar in kwetsbere groep, lykas autistyske learlingen mei it foartset ûnderwiis. In útkomst is der noch net en sa bliuwt de ûnwissichheid foar de jongeren bestean.
"Boppedat moatte se dan it tsjil op 'e nij útfine", fynt Rusticus. "En Lyts Tolsum wurdt der dan net by belutsen, wylst wy al alve jier resultaten boeke mei ús metoade." As aanst foar njoggen fan de njoggentjin jongeren it soarch- en leartrajekt komt te ferfallen, dan stiet ek de takomst fan Lyts Tolsum en it team fan begelieders faai.


title: New Noardic Wave siket nije dokumintêremakkers

maintext:
It Fryske film- en mediaplatfoarm New Noardic Wave siket tegearre mei Omrop Fryslân nei nije dokumintêremakkers. Sy kinne in plan yntsjinje foar de film dy't se meitsje wolle en dan meitsje se kâns op help fan it platfoarm en de omrop om dy films ek echt te meitsjen.
Fryslân DOK
Doel is om sa echt minsken te finen dy't noch nea earder in dokumintêre makke hawwe. De films dy't dizze nije talinten meitsje, moatte úteinlik ek op telefyzje útstjoerd wurde yn de stjoertiid fan Fryslân Dok by de NPO.
Oant 30 maaie
Cinecrowd, New Noardic Wave en Omrop Fryslân selektearje de trije bêste plannen. Sy krije in ûntwikkelingstrajekt oanbean. Minsken kinne oant 30 maaie harren plannen yntsjinje fia de webside fan New Noardic Wave.


title: Brânwachtwein út Kollum ûnderweis nei Roemenië

maintext:
De brânwacht fan Kollum is wer ûnderweis nei Roemenië mei in brânwachtauto. Dizze kear wurdt in auto nei in lyts doarpke yn de gemeente Voinesti brocht. Stichting Hulpgoederen Roemenië Garyp Earnewâld hie de brânwacht frege om dit doarpke, Schitu-Stavnic, in auto te skinken om't se in soad ûnderfining hawwe mei it helpen fan brânwachtkorpsen yn Roemenië. It doarp leit tichtby de grins mei Moldavië en is sa'n 2.500 kilometer riden.
Kwetsbere huzen
It is al de fiifde kear dat se dit dogge. Neffens Albert van Hoof fan it brânwachtkorps Kollum is dat echt nedich, omdat op it Roemeenske plattelân hast gjin brânwacht is en dat kin foar de lytse doarpen mei kwetsbere huzen foar grutte rampen soargje. Hy tinkt dan ek dat de fiifde wein net de lêste is dy't nei Roemenie brocht wurde sil.


title: Harkemase Boys pakt thúsoerwinning tsjin Jong FC Grins

maintext:
Fuotbalklup Harkemase Boys hat woansdeitejûn de thúswedstriid tsjin Jong FC Grins mei winst ôfsletten. Op De Harkema waard it 2-1 yn it foardiel fan de thúsploech. Al nei tsien minuten waard de earste treffer fan de gasthearen notearre; Kellian van der Kaap wie de doelpuntemakker. In kertier letter ferdûbele Berwout Beimers de tuskenstân yn it foardiel fan Harkemase Boys.
De oerwinning fan Harkemase Boys kaam nei rêst yn earste ynstânsje net echt mear yn gefaar. Jong FC Grins makke noch wol de oanslútingstreffer; Tim Waterink skoarde yn de 69ste minút foar de Grinzer besikers. Doe't Jens Jurn Streutker fan Harkemase Boys goed tsien minuten foar de ein read krige, waard de slotfaze noch spannend. Yn de 89ste minút makke Jong FC Grins noch hast lyk, mar keeper Erick Jansema koe de bal fan de line pakke.
Harkemase Boys - Jong FC Grins 2-1 (2-0) 10. Kellian van der Kaap 1-0, 26. Berwout Beimers 2-0, 69. Tim Waterink 2-1.


title: ONS Snits hurd ûnderút tsjin kampioen Spakenburg

maintext:
De fuotballers fan ONS Snits hawwe sneontemiddei op it eigen Sudersportpark ferlern fan SV Spakenburg. De gasten wiene mei 4-0 te sterk foar de Snitsers en dêrmei hat Spakenburg ek it kampioenskip yn de tredde difyzje feilich steld. Yn de fiifde minút makke Olivier Pilon al it earste doelpunt foar de besikers. Tsien minuten letter notearre oanfierder Philip Thies de twadde treffer.
Nei it skoft makke Spakenburg dien wurk. Yn de 74ste minút skoarde Pilon syn twadde goal fan de wedstriid en dêrnei wie Tom van der Neut ferantwurdlik foar de einstân fan 4-0. Troch it ferlies fan ONS binne de Snitsers noch net feilich fan direkte hanthavening yn de tredde difyzje.


title: Plysje siket tsjûgen fan hurde knal Ryptsjerk

maintext: De plysje siket minsken dy't mear witte oer it ôfstekken fan fjoerwurk, woansdeitemiddei yn Ryptsjerk. Om healwei ienen hinne waard der fan in fytspaad ôf fjoerwurk rjochting in skoalplein smiten. Dat soarge foar sa'n lûde knal, dat de learlingen bot skrokken. De plysje hopet no op ynformaasje, sadat de dieder of dieders oanhâlden wurde kinne.


title: Mountainbikester Karen Brouwer twad yn Willingen

maintext:
Karen Brouwer fan Easterwâlde is sneon twadde wurden yn de maraton yn it Dútske Willingen by it mountainbiken. It rûn by har net lekker fan de start ôf, se wie fan doel om de langste ôfstân te dwaan, mar keas dochs foar de middenôfstân.
Sarah Reiniers út Dútslân pakte de oerwinning en Hielke Elferink einige as tredde achter Brouwer.


title: Liander kin piken oanlevere stroom sinneparken net byfytse

maintext:
De oanlis fan grutte sinneparken yn Fryslân giet sa hurd, dat netbehearder Liander de piken fan de oanlevere stroom net oankin. It bedriuw wol dan ek ôfspraken meitsje mei inisjatyfnimmers fan nije parken oer de levering fan elektrisiteit. It kin wêze dat Liander de sinneparken freget om tydlik minder te leverjen.
De netbehearder wurket oan de útwreiding fan it stroomnet, sadat se de piken tenei wol oankinne, mar dit kin al mei al wol trije jier duorje foardat dat klear is. Oant dy tiid moatte benammen nije, grutte parken, mar ek partikulieren, it rêstich oan dwaan mei it leverjen fan stroom.
Bettere sprieding
Dat de oanlis fan parken yn Fryslân sa populêr is, hat neffens Liander benammen te krijen mei de romte dy't hjir beskikber is. Liander wol dat de oerheid foar in bettere sprieding fan de sinneparken soarget en ropt elkenien mei plannen op om dat op tiid te melden.
It Amelân
By de Amelanner Enerzjy Koöperaasje, benammen bekend fan it grutte sinnepark by it fleanfjild op it eilân, ha se it oer in lyts opûnthâld yn harren plannen. De stop fan Liander rekket it besteande park net, mar de koöperaasje moat noch oardel jier geduld ha mei de plannen foar de oanlis fan sinnepanielen op bedriuwsloadsen.


title: Stedskuiertocht Frjentsjer giet by keatsplakken del

maintext:
Frjentsjer is sûnt woansdeitemiddei in stedskuier riker mei keatsen as reade tried. De rûte rint by fjirtjin lokaasjes del dy't allegearre te krijen hawwe mei de keatssport. It boekje dat by de kuier heart, waard woansdei yn it Frjentsjerter keatsmuseum oerlange troch skriuwer Wio Joustra oan boargemaster Hayo Apotheker fan de gemeente Waadhoeke.
By de stedskuiertocht is ek noch in app ûntwikkele foar de mobile tillefoan. Ien en oar is dien yn opdracht fan de stichting Keatsstêd 2018. Yn it ramt fan LF2018 organisearret de stichting fan 't simmer in ynternasjonale keatswike ûnder de titel 'Heedaar!' De stêdskuier moat Frjentsjer as keatsstêd op de kaart sette.


title: FIDEO: Nije trainer SC Hearrenfean oan tafel Fryslân Hjoed

maintext:
In dei nei syn presintaasje as nije haadtrainer fan SC Hearrenfean skode Jan Olde Riekerink oan by Fryslân Hjoed. De 55-jierrige oefenmaster fertelde yn it programma wêrom't er foar de Fryske earedyfizjonist keazen hat en wat er mei de klup wol.
De oare gasten oan tafel wiene Hearrenfeanspiler Michel Vlap en âld-Hearrenfeanspiler Geert Arend Roorda.


title: Friezen meitsje har net sa drok oer wetteroerlêst

maintext:
Friezen meitsje har oer it algemien net sa drok oer wetteroerlêst nei flinke reinbuien. Dat docht bliken út ûndersyk fan Omrop Fryslân, yn gearwurking mei de NOS. Fan de Fryske respondinten ûnderfynt krekt wat mear as de helte de oerlêst sa no en dan as earnstich. It grutste part fan de Friezen seit lykwols nea mei wetteroerlêst te krijen te hawwen. As der dan wol in soad rein falt, giet it benammen oer strjitten dy't ûnder wetter stean.
Minsken út de gemeente Ljouwert makken relatyf sjoen it meast melding fan wetteroerlêst. Ek yn Súdwest-Fryslân en de nije gemeente Waadhoeke waard oerlêst as gefolch fan reinwetter melden.
Mear ynvestearje
De measte respondinten fine wol dat de gemeente mear ynvestearje moat yn it rioel. Se wolle lykwols net ekstra bydrage yn de foarm fan in hegere rioelheffing.
Hieltyd fûlere buien
Troch de klimaatferoaringen ferwachtet it KNMI hieltyd fûlere buien. Tegearre mei de NOS hat Omrop Fryslân ynventarisearre oft en hoe't de Friezen te krijen hawwe mei wetteroerlêst.


title: Ald-boargemaster Eric ter Keurs wethâlder Smellingerlân

maintext:
De VVD yn de gemeente Smellingerlân skowt Eric ter Keurs nei foaren as beëage wethâlder yn it nije kolleezje fan B en W. Ter Keurs (53) is de âld-boargemaster fan de gemeenten Ljouwerteradiel en Tytsjerksteradiel. Op it stuit is er adviseur en ekstern foarsitter yn de publike sektor.
Smellingerlân krijt de kommende jierren in koälysje fan ELP, VVD, PvdA en de kombinaasje GrienLinks/FNP. De ELP krijt twa wethâlders, VVD, PvdA, GrienLinks/FNP elk ien.


title: LIJST058 hat fragen oer foarnimmen gasleaze nijbouwenningen

maintext:
De fraksje fan LIJST058 wol witte wat it foar de gemeente Ljouwert betsjut dat der fan 1 july ôf yn it hiele lân gjin wenningen mei gasoanslutingen mear boud wurde meie, sa't minister Kajsa Ollongren oankundige hat.
Brancheorganisaasjes hawwe de needklok al let en no makket ek LIJST058 him soargen. De partij fynt it net ferstannich om soks der yn 'e haast troch te drukken.
Tekentafel
LIJST058 wol witte om hoefolle wenningbouplannen yn Ljouwert it giet dy't no noch op de tekentafel lizze en oanpast wurde moatte. De partij freget him ek ôf oft minsken dy't yn in hierwenning wenje tenei ek mear betelje moatte.


title: Utnaaide bolle by Appelskea ôfsketten

maintext: De plysje hat yn de nacht fan moandei op tiisdei yn de bosk by Appelskea in losbrutsen bolle ôfsketten. De bolle ûntkaam fan in boerehiem yn de buert en ferstoppe him yn de bosk tusken Oude Willem en de N381. De plysje en meiwurkers fan Steatsbosbehear setten in grutte sykaksje op, wêrby't ek in helikopter ynset waard. Mei help fan de waarmtebyldkamera fan de helikopter waard de bolle fûn. Under de syktocht moast it ferkear op de N381 stadich ride.


title: Heale finale einstasjon foar Noppert yn Sindelfingen

maintext:
Darter Danny Noppert is sneintejûn yn de heale finale fan de European Darts Grand Prix yn Dútslân útskeakele. De 27-jierrige Jouster ferlear mei 7-3 fan de Ingelskman James Wade. Foar Noppert wie it begjin fan de wedstriid matich. Wade koe ienfâldich op foarsprong komme en joech dy, nettsjinsteande in goede slotfaze fan de Jouster, net mear ôf.
De heale finale op in European Tour fan it profbûn PDC is de bêste prestaasje fan Noppert oant no ta. Yn de kwartfinale fersloech Danny Noppert tsjinstanner Joe Cullen noch krekt mei 6-5.
Takom tongersdei fynt yn Zwolle yn Nederlân de kwalifikaasje foar de sechde European Tour fan dit jier plak.


title: It Fryske Gea komt mei maatregels dy't ynsekten helpe moatte

maintext:
It Fryske Gea hat in oantal maatregels yn byld dy't in posityf effekt hawwe kinne op it tal ynsekten yn ús provinsje. Trije jier lyn is It Fryske Gea in ûndersyk starten yn oparbeidzjen mei de flinterstifting en de boeren dy't feriene binne yn kollektyf It Lege Midden. De útkomsten dêrfan sille ynkoarten presintearre wurde.
Rânebehear
Ien fan de maatregels dy't goed wurket foar de ynsekten is it saneamde rânebehear. Dat betsjut dat boeren it grutste part fan it lân gewoan meane, mar dat se it gers by de rânen fan de sleat heech litte. "It docht bliken dat dat hiel effektyf is", fertelt Sytske Rintjema fan It Fryske Gea.
"Der binne yn totaal sân maatregels dy't we ûndersocht hawwe. De wichtichste útkomst is dat we soargje moatte foar fariaasje yn de romte en de tiid. We moatte net alles tagelyk meane, mar soargje dat der altyd in plak bliuwt dêr't de ynsekten telâne kinne", seit Rintjema. Boppedat moat der neffens de belutsenen ek goed sjoen wurde nei it behear fan de bermen. Dat soe better kinne.
Help fan boeren
De inisjatyfnimmers fan it ûndersyk hoopje dat boeren meihelpe wolle mei de maatregels, dy't nei foaren komme út it ûndersyk. "Se binne praktysk yn te passen, dêr't boeren net in soad muoite foar hoege te dwaan. It kost har ek net in soad jild", tinkt Rintjema. It doel fan It Fryske Gea is om de wurkjende maatregels oer de rest fan de provinsje út te sprieden.


title: Kollum: "Bedriuwsbelied-diskriminaasje"

maintext:
"Ik hie dat berjocht oer de Douglas yn Ljouwert wol lêzen, mar ik makke my der eins net sa drok om fierder. Ik koe it wol begripe, dat se as bedriuw bepaalde foarskriften ha oer hoe't de meiwurkers har klaaie moatte. Ik fûn it dan ek hielendal gjin diskriminaasje dat it frommeske mei de holdoek yn it magazyn wurkje moast, doe't se besletten hie dy holdoek al te dragen.
Mar hjoeddeis wurdt alles mar op de bulte fan diskriminaasje goaid, as it oer sokke dingen giet, wylst it yn myn eagen gewoan in bepaald belied is. By Douglas wolle se in neutrale útstrieling ha, krekt om diskriminaasje foar te kommen! Elkenien is wolkom om dêr te wurkjen, mar as 't oannommen wurdst, dochst de bedriuwsklean oan, punt!
Liket my net dreech, mar fansels wie der wer in klant dy't dit op social media sette en it berjocht gong it hiele lân troch. GodAllamachtich! Dêr sitte je dan moai mei as bedriuw. Mar no hat Douglas, ta myn fernuvering , sein dat it it kleanbelied oanpasse sil. Dat foel my ôf, omdat se tajouwe oan de grillen fan social media yn in bemuoisuchtige maatskippij dêr't gjin ein oan liket te kommen.
En hoe sille se no it belied oanpasse, dan? Fine se it dragen fan in holdoek aanst goed? Dat is prima, mar hoe komt it dan as der immen seit dat hy of sy út namme fan de religy in reade stip op 'e foarholle ha wol? Of immen dy't katolyk is en beslist in grut krús drage wol. In frommeske dat in natuerreligy oanhinget wol op bleate fuotten en sûnder BH, in travestyt wol de glitterjurk oanhâlde en in Joad hâldt de keppel op. Immen dy't by de Bhagwan sit, wol in read sjaaltsje om en in boerinne hâldt it leafst de klompen oan.
Dat is dochs net te dwaan, as je as bedriuw neutraliteit útstriele wolle? En oan dat roppen en razen oer diskriminaasje liket ek mar gjin ein te kommen! As in donker persoan in skeet lit dy't ik stjonken fyn, dan bin ik al hast in rassist, wylst yn ús lân alles mooglik is. Dêr komt by dat de spjalt tusken de eigen ferskate religys hjir sa stadichoan hieltyd lytser wurden is.
Skoallen binne by elkoar kommen, de measte minsken libje freedsum neist elkoar en in keppel kin neist in krúske sliepe. Der is hjir al safolle feroare, mar troch sokke berjochten ha ik it gefoel dat we werom yn 'e tiid gean yn stee fan foarút. Nimt net wei dat ik it prima fine soe, as der in winkel is dêr't elkenien der útsjen kin hoe't er wol, mar as de Douglas dêr oars oer tinkt, dan moat dat dochs mooglik wêze?
It frommeske mei de holdoek ha wy net heard en miskien baalt se wol fan dizze tastân. Dat is al de pest fan social media want de grutte bek iepen dwaan op Facebook kin elkenien wol, dat is samar klear. Mar der wurdt net altyd neitocht oer de konsekwinsjes en om it as bedriuw goed te dwaan en oan alle kluchten temjitte te kommen, is in hiele opjefte.
En no't we it der dochs oer ha... dan fyn ik dit in foarm fan bedriuwsbelied-diskriminaasje. De kettingreaksje nei sa'n berjocht set in bedriuw foar it blok. It makket my werklik neat út wat immen leaut, mar ik leau it sa stadichoan wol. En de lju dy't roppe dat se net mear by de Douglas komme, binne dat samar wer ferjitten as se in goede oanbieding ha. Sa binne de minsken dan ek wol wer."


title: Frijwilligers helpe manmachtich mei oprêden At the Watergate

maintext:
"Nei in lekker itentsje bliuwe je altyd mei de ôfwask sitten." Dat sei sneontemoarn artistyk direkteur Ben van der Knaap fan At the Watergate tsjin de tsientallen frijwilligers, dy't harren sammele hiene by it Bogerman College yn Snits. Binnen stiene tûzenen bêden, dy't eins allegear sneon noch oprêden wurde moatte. Of yn alle gefallen foar moandei, want dan begjinne de eksamens.
In monsteroperaasje dy't de organisaasje sûnder frijwilligers net oprêde soe. Dêrom kamen se freed mei in needgjalp om help en dy hat fertuten dien. Mei man en macht wurdt op dit stuit it Bogerman leechhelle, wêrnei't de ploech ek noch oan de slach sil op in oare skoalle. Dêr steane nochris tûzenen bêden.


title: Dronken Ljouwerter mei holle yn in eamelernêst

maintext: De plysje hat sneintemoarn in beskonken ynwenner fan Ljouwert út in wol hiel nuvere posysje helje moatten. De man waard om healwei sânen Achter de Hoven oantroffen mei syn holle yn in eamelernêst (mierenêst). De man siet tsjin in beam en wie yn in djippe sliep. De plysje hat de man wekker makke, en hat him foar syn eigen feiligens nei hûs ta brocht. De man wie stomdronken en krige dêrom noch in proses ferbaal mei.


title: FIDEO: Protest aksjegroep tsjin leechfleanende fleantugen

maintext:
De plannen foar it nije Lelystêd Airport bringe ek yn Fryslân ûnrêst mei him mei. In soad minsken meitsje har soargen oer de lûdsoerlêst fan de fleantugen dy't leech oerkomme. De aksjegroep Laagvliegroutes NEE Fryslân protestearret dêrom tongersdeitejûn by it gemeentehûs yn Wolvegea. Mar hoe terjochte binne dy soargen?
Yn Fryslân Hjoed gie it tongersdei oer hóe't de fleantugen aanst oer Fryslân komme sille. Oan tafel sieten deputearre Michiel Schrier en Leonhard Beijderwellen fan Laagvliegroutes NEE Fryslân. Dy aksjegroep fytst tongersdeitejûn fan Munnikebuorren nei Wolvegea ta. Omrop Fryslân wie by de tariedings op dizze demonstraasje.
Op woansdei 30 maaie wurdt der in saneamde 'belevingsvlucht' fan en nei Lelystêd Airport hâlden. Op 1,8 kilometer sil in fleantúch de leechfleanrûtes fleane. Eltsenien kin dan ûnderfine hoe't it klinkt as in fleantúch op dy hichte oerfleant.


title: Jier sel easke tsjin Snitser dy't sparpot bern leechrôve

maintext:
Tsjin in man út Snits is in jier sel easke foar in grut tal ynbraken yn Fryslân en Grinslân. De man wie ûnder oare belutsen by in ynbraak yn in kringloopwinkel yn Bûtenpost, dêr't in soad elektrysk ark stellen waard. Ut in hûs yn Gryptsjerk hie er jild út de sparpot fan de bern stellen en dêrnei wie er útnaaid mei de auto fan de minsken dy't der wennen.
De man sei tsjin de rjochter dat er it net foar it jild die, mar foar de spanning. De rjochter docht oer twa wiken útspraak.


title: Minder fee moat foar rikere natuer soargje op Skiermûntseach

maintext:
Boeren op Skiermûntseach krimpe foar 2020 harren feestapel mei 35 prosint yn. Dat is ien fan de ôfspraken dy't yn de oerienkomst stiet tusken sân boerebedriuwen op it eilân, de gemeente en Natuurmonumenten. Sneon wurdt dy troch harren ûndertekene.
Doel fan de oerienkomst is dat der minder yntinsyf buorke wurdt, sadat der in rikere natuer ûntstiet. Troch de lytsere feestapel giet de stikstofútstjit flink omleech. Boppedat wurdt de lânboupolder oantrekliker foar blommen en greidefûgels.
Kwalitative streekprodukten
Om de boeren temjitte te kommen, sille de gemeente en Natuurmonumenten de bedriuwen stypje by it opsetten fan in suvelbuorkerij op it eilân. De boeren sille har rjochtsje op kwalitative streekprodukten, dy't foldogge oan de kritearia fan Albert Heijn.
Natuurmonumenten stelt boppedat in diel fan de kwelder foar in lege pachtpriis beskikber oan boeren om harren jongfee dêr te weidzjen.


title: Soad belangstelling foar Jan Terlouw yn IepenUp

maintext:
86 jier is er al, mar noch hieltyd lûkt Jan Terlouw folle sealen. Mear as 250 minsken kamen woansdeitejûn nei IepenUp Live yn Neushoorn, dêr't de âld-politikus in 'Vrijheidscollege' joech. Terlouw wist mei syn lêzing jong en âld yn de besnijing te hâlden.
Terlouws kolleezje gie oer de frijheid en de kwetsberens dêrfan. Tagelyk wie syn wichtichste boadskip dat we better omgean moatte mei de natoer en it miljeu. Neffens Terlouw hawwe wy te min yn de gaten dat it misgiet as we net gau maatregels nimme. Hy pleitet foar in "samenleving", mei de klam op "samen", wêryn't we tegearre de skouders derûnder sette moatte.
It kolleezje en de fragen en opmerkings út de seal binne hjirûnder te sjen (of klik hjir om nei YouTube ta te gean).


description: De helptsjinsten binne moandei yn Tsjerkwert yn aksje kaam nei't in bestelbuske yn 'e brân rekke wie. Oan de Singel baarnde de auto folslein út. Hoe't de b

title: Bestelbuske yn 'e fik yn Tsjerkwert


title: "Kuierders net mear nei de Froskepôlle om losrinnende hûnen"

maintext:
Minsken doarre net mear nei de Froskepôlle yn Ljouwert út eangst foar de losrinnende hûnen dêr. Dat seit Berend te Biesebeek fan de wurkgroep Froskepôlle fan de Bedriuweferiening De Hemrik.
De Froskepôlle is in eilantsje oan de râne fan it bedriuwsterrein dat yn it ferline in soad brûkt waard as rekreaasjegebiet. De lêste jierren is it lykwols mear en mear in gebiet wurden foar hûneleafhawwers. En om't dy harren hûnen faak los rinne litte, sels op de plakken op it eilân dêr't dat net mei, binne der in soad oare kuierders dy't no net mear komme.
De wurkgroep Froskepôlle trunet der al jierren by de gemeente op oan om maatregels te nimmen om it fertutearzjen fan it gebiet tsjin te gean, mar neffens Te Biesebeek wol de gemeente dêr gjin jild yn stekke.


title: Boalserter wurdt agressyf tsjin plysje nei rûzje mei broer

maintext:
De plysje yn Ljouwert moast tongersdeitejûn yn aksje komme by in rûzje tusken twa broers. De beide manlju hiene spul krigen op strjitte yn De Gealanden. Doe't de plysje de situaasje delbêde woe, waard ien fan de broers agressyf en fleach er in plysjeman oan. De 24-jierrige Boalserter misledige de plysje en begûn te flybjen en te skoppen. Mei muoite koe de plysje de man ûnder kontrôle krije.
De Boalserter is ynsletten foar fierder ûndersyk. Fanwege it gewelddiedige gedrach moat hy him foar de rjochter ferantwurdzje.


title: Anty-Swarte Pyt aktivist te gast yn Iepen Up

maintext:
De anty-swarte pyt aktivist Jerry Afriyie is woansdei ien fan de gasten by it Omrop Fryslân programma 'Iepen Up'.
Hy soe yn novimber mei in groep oare aktivisten yn Dokkum demonstrearje tsjin Swarte Pyt. De bussen waarden lykwols by De Jouwer tsjinhâlden troch in groep jongeren. It tema fan de Iepen Up útstjoering is 'Truth to the Power'. De gasten prate dêr oer wa of wat macht oer har hân hat en wat se dêr fan leard hawwe.
Foar Jerry Afriyie wurdt it de earste kear wer dat hy yn Fryslân is nei de blokkade-aksje by De Jouwer. Hy sil fertelle oer wat him hjir oerkaam is en hoe't hy dêr tsjinoan sjocht. Oare gasten binne Olympysk Kampioen Esmee Visser en ûnder oare ek filmmakker Ismael Lotz.


description: Trije iken kamen nei in wynhoas telâne op in buorkerij yn Langsweagen. De bewenners kamen mei de skrik, en materiële skea, frij.

title: "Gelukkig is het alleen materiële schade"

maintext: Bûten liket it folle slimmer as binnen. De seis omfallen beammen oan De Plasse yn Langsweagen binne yn stikken seage en oer het hûs is in doek pleatst. Trije fan seis beammen foelen tiisdei troch in wynhoas op in pleats. Dêrtroch is in dakrút stikken gien en sit der yn ien sliepkeamer in grutte dûk. De gemeente sil woansdei en nei alle gedachten tongersdei noch dwaande wêze mei it opromjen fan de beammen en tûken.


title: FIDEO: Dit binne de alve fonteinen yn de alve Fryske stêden

maintext:
Fier foar de offisjele iepening wiene se al in soad yn it nijs: de alve fonteinen yn de alve Fryske stêden. Freed wie it safier en is it LF2018-projekt 11Fountains offisjeel iepene. De fonteinen binne ûntwurpen troch keunstners fan oer de hiele wrâld.
Live op telefyzje stelden de keunstners harren eigen fontein foar it earst yn wurking. Tuskentroch waarden der bylden sjen litten dy't it publyk fan stêd nei stêd begelieden. Fan Ljouwert nei Dokkum, Frjentsjer, Harns, Boalsert, Warkum, Hylpen, Starum, Sleat, Drylts en Snits.


title: Brânwacht befrijt beknypt persoan op De Lemmer

maintext: Op De Lemmer hat de brânwacht sneontemoarn in persoan befrijd dy't beknypt siet. Dat wie achter in wenning oan de Pluut. Helpferlieners wienen in oere mei it slachtoffer dwaande. Dy is dêrnei oerbrocht nei it sikehûs. De brânwacht, ambulânse en de traumahelikopter wienen oan de ein fan de moarn alarmearre.


title: UPDATE: Fytster ferstoarn nei slim ûngelok yn Ljouwert

maintext:
In fytster is freedtemoarn ferstoarn nei in slim ûngelok yn Ljouwert. Se kaam op de hoeke fan de Ingelskestrjitte en de Harnzerstrjitwei yn botsing mei in frachtwein. Meardere ambulânses, de brânwacht en in traumahelikopter waarden oproppen, mar de helpferliening mocht net mear bate.
It is noch net dúdlik hoe't de oanriding krekt barre koe. De plysje docht hjir ûndersyk nei.


title: Eigener diskoteken Feu en Champino wol gjin restriksje mear

maintext:
Eigener Just van Bodegom fan de diskoteken Feu en Champino yn Drachten wol in ein oan de beheining yn de fergunningen foar syn bedriuwen. Hy wol de twa eardere eigeners fan de dancings wer ynsette kinne=. Dat die tiisdei bliken op in sitting fan de Ried fan Steat.
Wytwaskje
De gemeente Smellingerlân woe de ynset fan de eardere eigeners net lije. De gemeente wie benaud dat de twa bruorren jild, dat se te min oan belesting betelle hiene, wytwaskje soene troch Feu en Champino. Neffens de advokaat fan de hjoeddeiske eigener is dêr gjin sprake fan, omdat de manlju der finansjeel min foar stean.
Hoarekasaakkundigen
Van Bodegom wol syn twa foargongers ynhiere, omdat se in hiel soad ferstân hawwe fan de hoareka yn Drachten. De Ried fan Steat docht oer in pear wiken útspraak.


title: UPDATE: 57-jierrige frou ferstoarn by slim ûngelok

maintext:
In 57-jierrige fytster út Ljouwert is freedtemoarn ferstoarn nei in slim ûngelok yn Ljouwert. Se kaam op de hoeke fan de Ingelskestrjitte en de Harnzerstrjitwei yn botsing mei in frachtwein. Meardere ambulânses, de brânwacht en in traumahelikopter waarden oproppen, mar de helpferliening mocht net mear bate.
It is noch net dúdlik hoe't de oanriding krekt barre koe. De plysje docht hjir ûndersyk nei.


description: Sander Arends út Ljouwert hat sneon tegearre mei syn Kanadeeske tennispartner Adil Shamasdin it challengertoernoai yn it Portugeeske Braga wûn. Arends en S

title: Tennisser Arends wint challengertoernoai yn Portugal


description: Ljouwert is dit jier Kulturele Haadstêd fan Europa. Wy stjoere ús ferslachjouwers as resinsint nei in ferskaat fan dizze foarstellings.

title: Resinsje: Ontwakend Landschap: in ekspedysje yn de Fryske natuer

maintext: By it moaie lânskip en it lûd fan kweakjende kikkerts rinne we yn eigen tempo achter elkoar oan rjochting ús kampemint. It is it briedseizoen, wêrtroch't de natuer net tefolle steurd wurde moat mei ús oanwêzichheid. Der is dêrom keazen om de nacht op in natuercamping troch te bringen, yn plak fan middenyn de natuer in tintsje op te setten. As we oankomme hat de sinne plakmakke foar in krekt-net-folle moanne. Elkenien kiest in tintsje út, dat foarsjoen is fan in luchtbêd, kessen en fleecetekkentsje en nimt noch in lokaal drankje foar it sliepen gean. Tsjin middernacht begjint dan echt it aventoer. It is hearlik om by de lûden fan de nacht yn de sliep te fallen. In neare maaie-nacht, dêr't om healwei fiven op in bysûndere manier in ein oan komt...


title: Sykje nei eksplosiven yn Lemster haven kostet 220.000 euro

maintext:
Ekstra wurk fanwegen mooglike eksplosiven yn de haven fan De Lemmer hat de gemeente De Fryske Marren goed 220.000 euro koste. Dat docht bliken út stikken dy't boargemaster en wethâlders oan de gemeenteried stjoerd ha. By baggerwurk die bliken dat der mooglik eksplosiven yn de haven lizze. Der moast dêrom ekstra ûndersyk dien wurde en it baggerwurk koste mear tiid as gebrûklik. Der binne úteinlik gjin eksplosiven yn de haven oantroffen.
De gemeenteried moat de hichte fan de kosten no offisjeel fêststelle om yn oanmerking te kommen foar in fergoeding fan it ministearje fan binnenlânske saken. Dat betellet 70 prosint fan de kosten, De Fryske Marren soe dan sels noch sa'n 70.000 euro bydrage moatte.


title: FIDEO: Lieuwe 'It Beest' Westra nije filmstjer?

maintext:
It soe samar kinne dat it boek 'Het Beest. Het wielerleven van Lieuwe Westra' oer de âld-hurdfytster fan De Tijnje ferfilme wurdt. Dat fertelt skriuwer Thomas Sijtsma freed yn Fryslân Hjoed, mei ek Lieuwe Westra en sportferslachjouwer Daan Rieken yn de studio.
Mei har trijen sjogge se werom op reaksjes op it boek dy't dêr út de fytswrâld op kamen. It ferhaal fan Westra, dy't pas op lettere leeftyd mei profesjoneel fytsen begûn, sprekt ta de ferbylding. In jongeman dy't strjitlizzer is en yn it wykein nei dûnsfeesten giet mei in soad drank en drugs. En dan it roer omsmyt en de top fan it hurdfytsen berikt.
"Der is ynteresse foar de filmrjochten," seit Sijtsma mei in glimk. "Ik bin dêrfoar benadere, mar mear kin ik der echt net oer fertelle."


title: Plysjeman út Fryslân nei chatten bûten funksje steld

maintext:
De plysje Noard-Nederlân hat moandei in 63-jierrige plysjemeiwurker út it distrikt Fryslân bûten funksje steld. Oanlieding is in chat-kontakt, dat in dei earder plakfûn tusken de plysjemeiwurker en in, nei alle gedachten, minderjierrich famke. Dat kontakt kaam ta stân fia in datingsite, bûten wurktiid.
De ôfdieling Veiligheid, Integriteit en Klachten fan de plysje docht ûndersyk. Yn ôfwachting fan de útkomst is de man bûten funksje steld en mei er gjin plysjegebou of plysjesysteem yn.


title: Crone stiet by betinking Prinsetún stil by feteraan Cooper

maintext:
Yn syn taspraak by de provinsjale deadebetinking yn de Prinsetún hat boargemaster Ferd Crone fan Ljouwert ûnder oare omtinken jûn oan Frances James Cooper.
Cooper siet yn septimber 1942 yn in Lancaster op wei nei bombardeminten yn Bremen. It fleantúch waard delsketten en yn Nasjonaal Park De Alde Feanen weromfûn. Cooper sels is noch altiten fermist.
Joadsk echtpear
Ek hie Crone it oer it joadske echtpear Barend Boers en Mimi Dwinger. Harren bern fûnen bylden fan it houliksfeest yn 1939 mei dêrop allegear minsken dy't de oarloch net oerlibbe hawwe. It wie de ynspiraasje foar in boek en in dokumintêre.
Dit soarte ferhalen soarget derfoar dat minsken belibje kinne wat der yn de oarloch bard is, seit Crone. Hy wiist derop dat der hieltyd minder minsken binne dy't de oarloch meimakke ha.


title: Kuier- en fytsrûtes mei tema 'oarloch en ferset yn Ljouwert'

maintext:
Yn Ljouwert is in boek mei kuier- en fytsrûtes presintearre oer de oarloch en it ferset yn de stêd. De rûte giet by lokaasjes del dêr't Joadske húshâldingen fuorthelle binne of dêr't in bombardemint wie. It boek is ûnderdiel fan in searje oer stedskuiers yn de Ljouwert.
Ek wurdt stilstien by lytse fersetsdieden dy't grutte konsekwinsjes hiene. Sa waard der yn 1942 yn it Vossenpark in boerd pleatst mei dêrop de tekst dat it park ferbean wie foar Joaden. Nachts is it troch ûnbekenden derwei helle. De represailles wiene hurd: tsien joaden binne fuortendaliks op transport set nei Kamp Amersfoort en net weromkaam.
Op 5 maaie wurdt it boek oanbean oan premier Rutte. Dy is dan yn Ljouwert yn ferbân mei de lanlike iepening fan 5 maaie.


title: Basketballers Aris útskeakele yn play-offs

maintext:
It seizoen sit der op foar de basketballers fan Aris. De Ljouwerters ferlearen sneontejûn it tredde play-offduel fan Leiden. It waard 66-55 foar de Leidse thúsploech. Yn de best-of-three searje wûn Leiden it earste duel, wêrnei't Aris thús weromsloech yn it twadde duel. Yn de beslissende tredde wedstriid op sneontejûn makke Aris it in skoft lang tige spannend, mar koe it úteinlik net stunte.
Spannende iepeningsfaze
De iepeningsfaze fan de beslissende wedstriid gie lykop. Leiden hie nei it tige spannende earste kwart in lytse foarsprong fan 16-14 op Aris. De Ljouwerters diene der dêrnei in skepke boppe-op en namen yn it twadde kwart brutaal in foarsprong, sadat se mei 38-34 it skoft yn giene.
Dramatysk tredde kwart
Aris hie it dêrnei tige dreech yn it tredde kwart. It makke dêryn mar ien puntsje en Leiden kaam werom oant mar leafst 51-39. Leiden koe it momentum lykwols net goed fêsthâlde, en Aris koe yn it fjirde kwart wer meikomme. It wie úteinlik foar de Ljouwerters net genôch om foar in stunt te soargjen, sadat Leiden mei in 66-55 oerwinning trochgiet nei de heale finales fan de play-offs. Foar Aris sit it seizoen der no op.


title: Lêste ultrarinner oankaam by de finish yn Boalsert

maintext:
De lêste dielnimmer oan de Alvestêde Ultrarin is snein oan it begjin fan de jûn oankaam by de finish yn Boalsert. Yn totaal hawwe santjin ultrarinners de tocht fan 230 kilometer folbrocht. Twaentweintich dielnimmers moasten ûnderweis opjaan; ien persoan wie sneon al net start.
Der wienen dravers út ûnder oaren België, Nederlân, Ingelân, Frankryk, Dútslân, Sweden en Japan. De Alvestêde Ultrarin is sneontemoarn fan start gien yn Boalsert. De dielnimmers draafden 230 kilometer efterinoar. Se moasten yn alle gefallen binnen 32 oeren oer de finish komme, ek yn Boalsert.
De hurdrinners wienen it hiele wykein te folgjen fia GPS.


title: Omrop TIP: IepenUP mei kolleezje fan Jan Terlouw

maintext:
"Zo. Moest jij pompen voor de vijand?", sei de heit fan Jan Terlouw tsjin him, doe't er as lyts jonkje yn oarlochstiid in Dútske soldaat holp by de wetterpomp. Dy sin, sil de âld-politikus nea ferjitte. "Het sneed door mijn kinderzieltje."
It is ien fan de anekdoaten dy't Terlouw fertelde yn it 'Vrijheidscollege' dat hy ôfrûne woansdei fersoarge yn IepenUP Live. By gelegendheid fan de deadebetinking stjoert Omrop Fryslân it kolleezje fan Terlouw freed 4 maaie om 19.00 oere út op telefyzje.
De fijân net as fijân sjen
Oer it begryp frijheid en de kwetsberens derfan, gie de sprekbeurt fan Jan Terlouw. Mar ek oer dilemma's dy't elkenien hat yn oarlochstiid. Yn oarlochstiid is der gjin frijheid, en oarloch kinst foarkomme troch de fijân net mear as fijân te sjen.Yn in grôtfolle seal hold de âld-politikus en romanskriuwer elkenien, jong en âld, yn de besnijing.
Vrijheidscolleges
De 'Vrijheidscolleges' binne in jierlikse searje lêzingen dy't plakfine yn de oanrin nei 5 maaie. De lêzingen binne basearre op de 'Four Freedoms' fan de Amerikaanse president Franklin Delano Roosevelt. Yn Fryslân wurde de 'Vrijheidscolleges' mei mooglik makke troch de provinsje Fryslân en it Fries Verzetsmuseum. Iepen UP Live is in gearwurking fan LF2018 en Omrop Fryslân.
IepenUP Live mei it 'Vrijheidscollege' fan Terlouw is freed 4 maaie om 19.00 oere te sjen op telefyzje by Omrop Fryslân. De lêzing is hjirûnder ek te sjen. De folsleine útstjoering fan IepenUp kinne jo werom fine yn Utstjoering Mist.


title: LIVE: IepenUP #winning

maintext:
Gjin Nobelpriis foar de literatuer dit jier, mar wol de IepenUP Awards! Se wurde woansdeitejûn útrikt yn Ljouwert. In jûn fol moaie en oprjochte ferhalen fan minsken dy't wat bysûnders dien ha. In lytse of grutte aksje, wêrmei't se harren omjouwing in stikje moaier makke ha. Saken dy't we faak normaal fine en dy't net yn de krante stean, mar dy't in grutter publyk fertsjinje.
Elkenien is wolkom yn poppoadium Neushoorn om mei te praten en meisjen kin fansels ek online fan 20.00 oere ôf fia de livestream hjirboppe.
Alles kin yn IepenUP
Diskusje, optredens, lêzingen, fideo's en muzyk; yn de wyklikse talkshow IepenUP yn poppoadium Neushoorn kin alles. Alle woansdeis steane yn it programma de aktualiteiten yn de wrâld sintraal; hoe libje wy mei syn allen, watfoar subgroepen meitsje dêr diel fan út en hoe soargje wy derfoar dat wy inoar faker moetsje en better begripe? Dat binne saken dy't oan bar komme yn IepenUP.
Elkenien kin oanwaaie komme en meidwaan oan de diskusjes yn kafee De Backstage yn poppoadium Neushoorn. It programma set alle woansdeis om 20.00 oere útein en is ek te folgjen fia Omropfryslan.nl en de Facebookside fan Omrop Fryslân. Mear ynformaasje oer IepenUP is te finen op harren Facebookside. IepenUP is in inisjatyf fan Omrop Fryslân, Tresoar en Neushoorn Café en LF2018.


title: Bruins Slot en Faber wurde wethâlders op It Amelân

maintext:
It is bekend hoe't it kolleezje fan gemeente Amelân derút komt te sjen. Ellen Bruins Slot en Theo Faber wurde de nije wethâlders op it eilân. Bruins Slot is fan de PvdA en is op dit stuit demisjonêr wethâlder yn Tytsjerksteradiel. Dêr is de PvdA bûten de boat fallen by it nije kolleezje.
Faber wurdt út namme fan AmelandEén wethâlder. Faber wurdt moandei 14 maaie ynstallearre. Bruins Slot pas ein juny. Sy makket earst har wurk yn Tytsjerksteradiel ôf. Oant dy tiid bliuwt sittend wethâlder Joop Lodewijks oan, út namme fan de nije koälysje.


title: Drokke blomkemerk yn Ljouwert nei wiete start

maintext:
Foar de blommen wie it goed, mar foar de ferkeap net bepaald. De tradisjonele blomkemerk yn Ljouwert hie tongersdeitemoarn in soad lêst fan it minne waar. It reinde eins de hiele moarn en dat soarge derfoar dat der oan it begjin fan de dei net in soad besikers nei it sintrum fan Ljouwert kamen. De ferkeapers op de merk wiene dêr net wiis mei.
Middeis wie it lykwols drûch en fuort wie it yn koarte tiid razend drok yn it sintrum fan Ljouwert. Neffens de organisaasje is de rêstige moarn kwa omset yn de middei goed ynhelle. De ferkeapers en organisaasje binne dan ek foldien oer it ferrin fan de dei. Ek de sfear yn it sintrum wie neffens de organisaasje goed.


title: FIDEO: Echtpear út Harns fiert 70-jierrich houliksjubileum

maintext: Freed 4 maaie 2018 wie in bysûndere dei foar Henk en Dine Jellema út Harns, want op dy dei wie it pear mar leafst santich jier troud. Henk is 93 jier, mar rydt noch altiten yn de auto nei de supermerk. Syn frou Dine (92) makket thús noch altiten it iten klear.


title: Fytster ferwûne by ûngelok op De Jouwer

maintext:
In fytster is freedtemoarn ferwûne rekke by in iensidich ûngelok op de Geert Knolwei op De Jouwer. De frou is mei de ambulânse oerbrocht nei it sikehûs. De tadracht fan it ûngelok is net bekend.
Neist de plysje en de ambulânse waard ek in traumahelikopter oproppen, mar dy hoegde fierders net yn aksje te kommen.


title: Dûkers fan de marine sykje nei fermiste Dénis Heinen

maintext: Dûkers fan de marine sille woansdei yn de haven fan de Frjentsjerter Wettersport Feriening fierder sykje nei de sûnt snein fermiste Dénis Heinen. De 26-jierrige Heinen út Soest ferdwûn yn de nacht fan sneon op snein nei in jûntsje stappen. Hy lei mei syn boat yn de haven oan de Frisia. Sneintejûn waard de plysje ynskeakele. Dy siket sûnt dy tiid nei de fermiste man. By de syktocht is de haven ôfsletten, sadat de dûkers harren wurk feilich dwaan kinne.


description: De plysje hat freedtejûn it rydbewiis yn beslach nommen fan in 27-jierrige automobiliste út de gemeente Tytsjerksteradiel. De frou ried fierstente hurd op

title: Frou rydt te hurd yn Ljouwert en moat rydbewiis ynleverje


title: Socht: fakânsjemeiwurkers foar wensoarchsintrum Saxenoord

maintext:
By wensoarchsintrum Saxenoord yn Frjentsjer ha se driuwend ferlet fan fakânsjemeiwurkers. As it net slagget om genôch minsken te finen dy't de kommende moannen aktiviteiten dwaan kinne mei de bewenners, kin dit sels gefolgen ha foar de fakânsjes fan de fêste meiwurkers. Dy wurde mooglik ynkoarte. Saxenoord siket dêrom seis minsken dy't yn de simmer wurkje kinne. Dy soene bygelyks mei bewenners te kuierjen of te fytsen kinne.
Foaroardielen
Neffens teamlieder Magdalena Attema fan soarchgroep Patyna, dêr't Saxenoard ûnder falt, komt it tekoart oan belangstelling mei om't de jongerein foaroardielen oer it wurk hat. As se ien kear yn de kunde kaam binne mei it wurk, sjogge se neffens Attema dat dat net terjochte is en dat it om modieus wurk giet.


title: Ynternetoplichter foar rjochter: "Ik hannele út dwaasheid"

maintext:
De Ljouwerter dy't tiisdei foar de rjochter stiet foar grutskalige oplichting en identiteitsfraude fia de kompjûter, seit dat er út dwaasheid hannele hat. De man hat al syn dieden bekend yn de rjochtseal. "Ik ben vanaf mijn veertiende verslaafd aan speed en had grote schulden", seit de fertochte oer syn motyf.
De man is spesjalist op ICT-gebiet en koe fia it meitsjen fan websides foar bedriuwen achter ynloggegevens komme fan syn slachtoffers. Op in stuit hie hy 400.000 mailadressen en bestelle dêrmei guod by webwinkels. Mei-elkoar is de Ljouwerter der in ton riker op wurden.
De behanneling fan de rjochtsaak duorret trije dagen. Ferslachjouwer Auke Zeldenrust is derby.
Tweets by @zeldenrust007


title: Waar soarget foar rêstige blomkemerk yn Ljouwert

maintext:
Foar de blommen wie it goed, mar foar de ferkeap net bepaald. De tradisjonele blomkemerk yn Ljouwert hie tongersdei in soad lêst fan it minne waar.
It reinde eins de hiele moarn en dat soarge derfoar dat der net in soad besikers nei it sintrum fan Ljouwert kamen. Der waard yn it foar ferwachte dat der sa'n 30.000 minsken op de merk ôf komme soene, mar it is mar de fraach oft dat oantal tongersdei helle wurdt. De ferkeapers op de merk wiene der yn alle gefallen net wiis mei.
Meastentiids wurdt der op de blomkemerk moarns in soad ferkocht en is der middeis benammen in soad drokte fan minsken dy't allinnich komme foar de gesellichheid.


title: Takomst Spiker hâldt Ternaard noch altyd yn 'e besnijing

maintext:
Undernimmer Simmy de Vries fan Ternaard sil woansdeitejûn ynsprekke by de Kommisje Mienskip fan de gemeente Dongeradiel. De Vries wol dat fersoargingstehûs Spiker behâlden bliuwt foar Ternaard. Se krijt hjirby de stipe fan in protte ynwenners út it doarp, seit se sels. Spiker moat fan eigener KwadrantGroep ticht en ek de gemeente wol Spiker net ferbouwe. Se fine dat der in nij fersoargingshûs boud wurde moat. Dat soe it meast duorsum wêze. De Vries is it hjir net mei iens.
Projektlieder
KwadrantGroep, Wenningkorporaasje Thús Wonen, De Friesland Zorgverzekeraar, de Wurkgroep Aldereinsoarch Ternaard en de gemeente Dongeradiel ha besletten om in projektlieder oan te stellen foar it útwurkjen fan it nije fersoargingshûs, 'Nije State'.


title: Auto brânt folslein út yn Haulerwyk

maintext: Yn Haulerwyk is sneintemiddei in auto folslein útbrând. Dat barde op de Norgerwei. Hoe't it barre koe, is noch net dúdlik. De bestjoerder koe yn alle gefallen sûnder ferwûningen út de auto komme. Dy auto is yntusken fuorthelle.


description: Op it terrei byn proefbuorkerij Kollumerwaard by Muntsjesyl is dit wykein yllegaal asbest stoart. De eigener is lilk, om't hy ferantwurdlik is foar it opro

title: Yllegaal asbest stoart by Muntsjesyl: eigener terrein lilk

maintext:
Der is dit wykein yllegaal asbest stoart op it terrein fan de proefbuorkerij Kollumerwaard by Muntsjesyl. It giet om stikken asbest fan yn totaal in pear hûndert fjouwerkante meter. De proefbuorkerij is no ferantwurdelik foar de ôffier fan it guod. Dat rint nei alle gedachten yn de tûzenen euro's.
Terrein fol mei asbest
Bedriuwslieder Philip Kramer is tige min te sprekken oer dizze aksje. Hy krige sneintemoarn in melding fan Steatsboskbehear dat it terrein fol mei asbest lei. Oan de spoaren is te sjen dat it stoarten bard is mei in kyp-oanhinger.
De gemeente Kollumerlân nimt de saak heech op en freget minsken, dy't sneon op snein wat fertochts sjoen ha, om harren te melden.


title: Kollum: "Wat de boer net ken"

maintext:
"Minister Arie Slob wie ôfrûne wike op besite by in boerepleats yn Bathmen. Dat die er tegearre mei de bern fan groep 6 fan de basisskoalle út it doarp. Nei ôfrin wie de minister wakker entûsjast oer de reaksje fan de bern op alle bisten dy't se sjoen hiene en de ferhalen dy't se heard hiene. Dêrom kaam Slob mei de konklúzje dat tenei alle bern mar nei in buorkerij moatte.
"Mijn grootvader was boer", fertelde de minister. "Daardoor kwam ik als kind regelmatig op een boerderij. Maar tegenwoordig zijn er steeds minder kinderen die dat kunnen zeggen. Daarom is het heel goed dat schoolkinderen af en toe de kans krijgen om er rond te kijken en te horen wat er gebeurt."
Leuk en aardich allegear, mar bêste Arie, net allinnich skoalbern ha gjin idee wat der op in boerepleats allegear bart. Ek folwoeksenen ha gjin flau benul wêr't harren molke, ierappels of fleis weikomt. No makket dat op himsels net sa folle út, salang't se harren dan ek mar net mei it boerelibben bemuoie. Mar der is ien lyts groepke fan dy folwoeksenen dy't dat wól docht. Dus kinne wy net better begjinne mei ferplichte lessen op de buorkerij foar de minsken dy't op it plús sitte yn Den Haag?
Yn plak fan skoallebern fyn ik it in folle better idee om de ministers, steatssekretarissen en amtners út de Earste en Twadde Keamer alle jierren nei in boerepleats te stjoeren. In ferplichte wurkbesite wannear't se beëdige wurde. Want de ôfrûne jierren binne der safolle besluten naam oer boeren dy't kant noch wâl reitsje, omdat se dêr yn Den Haag gjin inkel idee ha fan hoe't it der hjoed-de-dei om en ta giet op in buorkerij.
Neffens my hat mear as de helte fan de Earste en Twadde Keamerleden noch noait in overal oan hân om op de boerepleats te sjen. Datselde jildt trouwens foar in besite oan in boubedriuw, in fersoargingstehûs of in skoalle. Fansels, se binne wolris op skoalle west om harren bern op te heljen of yn it fersoargingstehûs om harren beppe in boskje blommen te bringen. Mar echt sjen hoe't it der op de wurkflier om en ta giet, tsjin hokker problemen meiwurkers oanrinne? Nee, dêr ha se gjin tiid foar.
Fan dêr myn foarstel om alle amtners út Den Haag in ferplichte meirinwike te jaan yn de sektor dêr't se alle dagen yn harren wurk mei te krijen hawwe. Sa moat Carola Schouten, nota bene sels boeredochter, mar ris in wike op paad mei boeren dy't troch de fosfaatrjochten dupearre wurde. En Ank Bijleveld moat mar ris in survivaltraining dwaan mei al dy mariniers dy't tenei yn plak fan nei Doorn hielendal nei Seelân moatte. En lit Hugo de Jonge mar ris in wike meirinne yn ferskate soarchynstellings. Ik bin benijd oft se oan de ein fan de wike noch itselde oer harren besluten tinke as no.
Sa'n ferplichte staazjewike bart fansels sûnder de kamera's der by. En wichtiger noch: sûnder sa'n ferfelende parsewurdfierder dy't der mei de noas boppe-op stiet om alle wurden fan de ministers te wikken en te wegen. It wurdt gjin promoasjefideo bedoeld foar de stimmelûkerij. Nee, gewoan de lakskuon of hege hakjes in wike lang út en de learzens of wurkskuon oan. Efkes mei de fuotten yn de klaai om te sjen wat der no wier spilet. Want 'wat de boer niet kent, dat vreet hij niet'. Mar 'wat de minister niet kent, dat speet hem niet'."


title: Brânwacht yn aksje om fûle trekkerbrân by Wâldsein

maintext: De brânwacht fan Wâldsein moast moandeitejûn yn aksje komme foar in trekkerbrân yn Smelbrêge. It gie om in fûle brân mei in soad reek, dat yn de fiere omkriten te sjen wie. De brânwacht skaalde dêrom al gau op nei in middelbrân. Benammen ek om't de trekker tichtby de skuorre fan in buorkerij stie. De brânwacht koe lykwols foarkomme dat it fjoer oersloech.


title: Lutz Jacobi: "Waadferiening wer grut op de kaart krije"

maintext:
Se wie Twadde Keamerlid en is noch altyd polityk aktyf as fraksjefoarsitter yn Ljouwert fan de PvdA. En sûnt dizze wike direkteur fan de Waadferiening: Lutz Jacobi fan Wergea. Se wol de ferbiner wêze tusken de ferskate organisaasjes dy't harren dwaande hâlde mei de belangen fan it Wrâlderfgoedgebiet en de Waadferiening wer grut op de kaart krije. Jacobi wol dat oer in skoft yn alle wenkeamers de Waadferiening bekend is en der ek oer praat wurdt.
Gaswinning moat ophâlde
It útputten fan de boaiem fan de Waadsee moat sa gau as mooglik dien wêze. Delfstoffewinning lykas sâlt en gas is net mear fan dizze tiid. Ek al is it juridysk fêstlein, gas- en sâltwinning moat echt ophâlde seit de nije direkteur.
Op 2 juny is yn Harns in grutte demonstraasje tsjin de winning fan gas. Lutz Jacobi sil dêr wis sprekke. Se fynt it tige wichtich dat minsken yn beweging komme foar in duorsumer belied. Ek fan grut belang fynt se de Waadkonferinsje fan Waadlannen op 16, 17 en 18 maaie yn Ljouwert. Ministers fan Denemarken, Dútslân en Nederlân komme dan by mekoar om te praten oer de takomst fan it Waad.
Kado
Jacobi fynt it suver in kado dat it yn Fryslân hâlden wurdt. Se sil op de konferinsje ek sprekke. De takomst fan it Waad is fan grut belang foar ús allegear. "We moatte sunich wêze op it Waad". En "ivich stride" foar it behâld en ferbetterjen fan de ekology fan it Waad, binne de wurden fan de nije direkteur.
Der is in soad wurk te dwaan, mar Jacobi tinkt dat de kombinaasje mei har fraksjeliederskip fan de PvdA yn de gemeente Ljouwert gjin probleem is.


title: Man brekt skonk nei ûngelok mei hynder

maintext:
In 52-jierrige man hat sneontemoarn in skonkbreuk oprûn nei in ynsidint mei in hynder. It ynsidint barde op it eilân De Burd, by Grou. De man besocht tegearre mei oaren it hynder út in trailer te krijen, mar it hynder waard wyld. De man foel dêrtroch efteroer en it hynder belâne boppe-op him.
Ferskate helptsjinsten, wêrûnder in traumahelikopter, waarden oproppen om earste help te ferlienen. Uteinlik is de man nei it sikehûs brocht, dêr't bliken die dat syn skonk brutsen wie.


title: Ambassadeur fan Amearika fytst de Alvestêdetocht út

maintext:
In bysûndere dielnimmer moandei oan de Alvestêdetocht is miskien by in protte minsken ûngemurken foarbyfytst. De nije ambassadeur foar de VS yn Nederlân, Pete Hoekstra, hat de tocht ek folbrocht.
De Amerikaanske politikus lit op it offisjele twitteraccount fan de ambassade witte dat er de tocht mei in soad nocht meifytst hat. "Wat in prachtige dei foar in fytstocht" skriuwt er yn it Ingelsk. En it is ek net de earste kear dat de Amerikaan de tocht docht: "Ik haw myn tredde Alvestêdetocht folbrocht." Hy lokwinsket elkenien dy't moandei de 235 kilometer lange tocht mei him fytst hat.


title: LIVE: IepenUP oer iten

maintext:
Iten: wa hâldt der no net fan? Dizze wike in IepenUP: Smûk en smikkel small. Fan 16.00 oere ôf kinne minsken delkomme yn de grutte seal fan poppoadium Neushoorn foar in itensmerk. Hjir komt ek de útstjoering fan jûn wei. Wa mei wol wat lekkers en komt del? Fansels kinst ek online meisjen fan 20.00 oere ôf fia de livestream hjirboppe.
Smikkelje mei
It sil dan ek net ferwûnderje dat der jûn oer iten praat wurdt by IepenUP. Albert Kooy, Kaasmakerij Buurvrouw Durkje, Sarah Verroen fan Fish & Farm en Janco Heida fan De Streekboer prate oer it duorsum buorkjen en wa't deryn oan set is. En wat binne no krekt de 'food trends' fan it momint? Koks Reitse Spanninga, Willem Schaafsma fan Restaurant Eindeloos en Proefverlof en Norma de Jong brûke in soad streekprodukten foar harren gerjochten, mar is dat ek goed fol te hâlden? Dêrneist hawwe Hiske Versprille (itensresinsint Het Parool) en Marten Aukes (itensfotograaf) it oer it yn byld bringen of skriuwen oer gerjochten. Ek sil Flaamske filosoof Stijn Bruers fertelle oer syn yn earste ynstânsje tsjinstridige eagjende libbenswize: hy is fegan, mar is tsjin de biologyske lânbou.
Alles kin yn IepenUP
Diskusje, optredens, lêzingen, fideo's en muzyk; yn de wyklikse talkshow IepenUP yn poppoadium Neushoorn kin alles. Alle woansdeis steane yn it programma de aktualiteiten yn de wrâld sintraal; hoe libje wy mei syn allen, watfoar subgroepen meitsje dêr diel fan út en hoe soargje wy derfoar dat wy inoar faker moetsje en better begripe? Dat binne saken dy't oan bar komme yn IepenUP.
Elkenien kin oanwaaie komme en meidwaan oan de diskusjes yn kafee De Backstage yn poppoadium Neushoorn. It programma set alle woansdeis om 20.00 oere útein en is ek te folgjen fia Omropfryslan.nl en de Facebookside fan Omrop Fryslân. Mear ynformaasje oer IepenUP is te finen op harren Facebookside. IepenUP is in inisjatyf fan Omrop Fryslân, Tresoar en Neushoorn Café en LF2018.


title: LIVE: Ekstra oere Radio Froskepôle, Gurbe Douwstra ferrast

maintext:
Hy tocht sels yn lyts komitee in feestlik ôfskied te hâlden fan Radio Froskepôle, mei in pear kollegamuzikanten. Mar niiskrekt is presintator Gurbe Douwstra live 'oerfallen' yn syn radioprogramma troch omropkollega's en noch folle mear kollegamuzikanten. Mei as ferrassing in ekstra oere Radio Froskepôle mei in muzikaal ôfskied oan de man dy't nei hast 37 jier en hast 2500 Froskepôles ôfskied nimt fan Omrop Fryslân en syn harkers. Harkje no live mei.
Sa komme kollega's fan it Frysk Sjongers Gala del, sille muzikanten fan de foarstelling 'De brekbere sirkel' in liet bringe en trede de Troubadours op yn it ekstra oere. Gurbe Douwstra giet mei pensjoen en dêrmei komt der ek in ein oan Radio Froskepôle, in programma fol muzyk yn allerhande streektalen. Dizze spesjale Radio Froskepôle duorret oant 20.00 oere. Freed is de 2484ste en lêste útstjoering.


description: Waarmte soarget derfoar dat in soad fan de âldere blaumieskes deagean en it nêst yn de steek litte.

title: Fûgelopfang kriget soad nêsten mei blaumieskes binnen

maintext: By opfang Fûgelhelling wurde de lêste tiid in soad nêsten mei jonge blaumieskes binnen brocht. De lêste wiken binne it der folle mear as oare jierren. Neffens meiwurkers fan de fûgelopfang leit de oarsaak benammen yn it waarme waar. "As ien fan de âldere fûgels dea giet, ferlit de oar it nêst," seit in meiwurker fan de opfang.


title: Waadhoeke mist 75 tûzen euro troch flater

maintext: Sa'n tûzen ynwenners fan de nije gemeente Waadhoeke hoege dit jier gjin rioelheffing te beteljen. Dit komt troch in flater yn de feroardering. Foar de minsken dy't it betreft skeelt dit sa'n 75 euro, mar foar de gemeente is it in tsjinfaller fan 75 tûzen euro. De korreksje is foar brûkers fan beboude perselen dy't gjin wetter ôffiere op de gemeentlike rioelearring. De gemeente past de feroardering foar 2019 oan.


title: Nij superjacht yn Makkum, slûs Koarnwertersân moat breder

maintext:
It breder meitsjen fan de slûs yn de Ofslútdyk by Koarnwertersân is urgint wurden, no't De Vries Scheepsbouw yn Makkum in nije opdracht krigen hat foar de bou fan in Feadship-superjacht. Dat skriuwt deputearre Kielstra yn in brief oan de Twadde Keamer. Yn Makkum wurdt op dit stuit wurke oan in superjacht fan 110 meter lang, mar de werf hat yntusken in nije opdracht krigen foar de bou fan in noch grutter jacht. Om dat skip bouwe te kinnen, is it needsaaklik dat de slûs sa gau as mooglik breder makke wurdt.
Kielstra nûget leden fan de keamerkommisje foar Ynfrastruktuer en Wettersteat út foar in bedriuwsbesite, sadat se sels sjen kinne dat in bredere slûs needsaaklik is. De noardlike provinsjes, ferskate gemeenten yn de regio en it bedriuwslibben binne al jierren oan it lobbyen foar in bredere slûs, mar krije net genôch jild byinoar om't it Ryk net genôch bydrage wol. It hiele projekt kostet 150 miljoen euro, de provinsjes Fryslân, Drinte, Oerisel en Flevolân ha in bydrage fan 60 miljoen euro tasein.


title: Kollum: "Rekkenjen"

maintext:
"Yn de wike dat de eineksamens wer begûn binne, ferwûnderje ik my oer ús fermogens ta rekkenjen. Twa wiken lyn gong myn stedsfyts kapot, en krekt op dat momint lies ik in artikel oer Swapfiets. Nee, dat is net in wrak gefal, wêrmei'tst sa op de grûn 'swapst', mar it is in leasefyts. Te werkennen oan de blauwe foarbân, en ik sjoch se by boskjes hjir yn dizze studintestêd.
Studinten, dochs it soarte fan minsken dêr't je kwa rekkenjen wat fan ferwachtsje meie. Populêr binne de 'oma-fietsen' fan Swap, der is hjir sels in wachtrige foar, seit de website. De website fertelt fierder dat je nea langer as 12 oeren mei in kapotte fyts sitte, want se helje, reparearje en bringe fytsen. En dat it 15 euro de moanne kostet.
Dan giet it yn myn holle rap: dat is 180 euro it jier. In bytsje twaddehânsk stêdsfyts kostet tusken de 100 en de 150 euro, legaal dan, foar aventuriers kin it foar noch minder, dus nei in moanne of acht bist mei in eigen twaddehânsk fyts al goedkeaper út as mei sa'n leasefyts. En ik doch echt wol in pear jier mei sa'n fyts.
En ja, dan kin it foarkomme datst der in kear in nije bel op sette moatst, sels lampkes keapje moatst en miskien ris in kear in bân plakke moatst. Mar dat binne de kosten net en dat kin meastentiids ek binnen 12 oeren.
Noch in foarbyld. Juster stie yn de Volkskrant in stik oer studinten - fan deselde studinten wer - dy't yn harren hûs in waskmasine lease. Se binne mei syn seizen en betelje elk 2,40 de moanne. Dus ik wer rekkenje.
2,40 de persoan de moanne, dat is dus 14,40 de moanne en dat is 172,80 it jier (ja, hjir brûk ik in rekkenmasine foar, mar dêr giet it net om). Studearje dogge je fjouwer jier, dus dat is in lytse 700 euro yn totaal. En as dy fjouwer jier om binne, hast gjin waskmasine mear. Foar dat bedrach hast in hiel deeglike nije masine, en foar de helte kinst twaddehânsk te kust en te keur. "Bij een tweedehands via Marktplaats vonden we het risico te groot dat deze snel kapot zou gaan", seit studinte Michèle.
Foar my as studint wie 700 euro, sels as it ferdield wie oer fjouwer jier, in hiel soad jild. Ik fyn it noch altyd in hiel soad jild. En dêr komt noch by dat twaddehânsk, kapot en wrak synonym binne mei guod yn studintehuzen. Kapotte waskmasinen hearre derby, dan giest nei in freon ta, of regelest wat oars, it is gjin ramp. Of bin ik no in âlderwetske romantikus?
Yntusken jou ik ek echt wolris mear jild oan wat út dan needsaaklik is. Omdat goedkeap yn sommige gefallen echt hiel djoer wêze kin. En de Hollânske obsesje mei goedkeap - wat fertelle we graach by in nije oankeap dat it yn 'e oanbieding wie of dat we ôftinge ha - is ek wol syklik. Mar dat leasen by studinten begryp ik net. Ik bedoel: ik ha noch in beurs krigen, dat is tsjintwurdich ek net mear sa.
Ik twivelje earlik sein net oan de rekkenkwaliteiten fan ús nije studinten. Mar stel fragen by ús obsesje mei feiligens. Alles moat it altyd dwaan, der is gjin romte foar gedoch. Lekke bân? Binnen tolve oeren is der in nije fyts foar dy swapt. Waskmasine kapot? Net dyn soarch. En sels in kofjesetapparaat kinst lease thús, en dan betellest neffens de krante 35 sint it kopke, mei in minimum fan 3 kopkes de dei. Even rekkenje: minstens 383,25 per jier. Skrikkeljierren 384,30. En dan moast gjin besitte krije...
Kom op studinten, en examens-meitsjende oankommend studinten! Wat moatte jimme mei gloednije Miele's? Tinke jimme echt dat dat better is as dy 'Vaagtronics'-masine dy't yn myn studintehok stie te hobbeljen? De leasebedriuwen ha prachtige praatsjes oer 'circulaire alternatieven', 'duurzaamheid' en 'de abonnementseconomie', as se tiid ha tusken it jild tellen troch.
En ik stap straks lekker op it 'circulaire, duurzame alternatief', en it wûnder fan rekkenkracht, dat myn eigen nije twaddehânsk rammelbak is."


title: It is Kletterdei, de iepening fan de 11 fonteinen

maintext:
De 11 fonteinen yn de 11 Fryske stêden wurde freed 18 maaie iepene. De fonteinen binne ûntwurpen troch ynternasjonale keunstners yn it ramt fan Ljouwert-Fryslân 2018. De iepening fan it projekt 11Fountains is freed live te folgjen by Omrop Fryslân op telefyzje en online.
De keunstners stelle tusken 16.00 en 17.00 oere sels de fonteinen foar it earst yn wurking. Dat wurdt begelaat troch moaie bylden dy't it publyk fan stêd nei stêd begeliede. Fan Ljouwert nei Dokkum, Frjentsjer, Harns, Boalsert, Warkum, Hylpen, Starum, Sleat, Drylts en Snits.


title: Kooi Security iepenet kantoar yn Frankryk

maintext:
It Drachtster befeiligingsbedriuw Kooi Security iepenet in kantoar yn Frankryk. It bedriuw krijt hieltyd mear opdrachten út dit lân en wol de merk dêr no lokaal betsjinje.
It is net it earste bûtenlânske kantoar fan de Drachtsters. Yn 2013 iepene Kooi Security al in festiging yn Sweden, in jier letter yn Dútslân.
It bedriuw wurdt benammen frege fanwege de mobile kamerasystemen wêrmei bouplakken of terreinen maklik te befeiligjen binne. De kamera's binne oansluten op de eigen sintrale fan it bedriuw.


title: FIDEO: Kleurrike Pride-optocht troch de Ljouwerter grêften

maintext: Nei trije kear in GayStraightParade, fart sneon wer in bûnte stoet boatsjes yn parade troch de Ljouwerter grêften. Under de namme Pride wurdt omtinken frege foar tema's as frijheid, emansipaasje, gelikens en akseptaasje.


title: Ekstra feilichheidsmaatregels yn Ljouwert op Befrijingsdei

maintext:
Yn Ljouwert wurde sneon ekstra feilichheidsmaatregels naam yn ferbân mei de lanlike 5 maaie fiering. Minister-presidint Mark Rutte en oare pommeranten komme nei Ljouwert, wat betsjut dat der mear befeiliging is as oars. Ek wurdt der mear publyk ferwachte as gewoanwei. De gemeente Ljouwert wurket tegearre mei de Nationale Veiligheidsautoriteit om derfoar te soargjen dat alles goed en feilich ferrint.
De offisjele start fan it Befrijingsfestival is om healwei twaen, as minister-presidint Rutte it befrijingsfjoer ûntstekt op it Aldehoustertsjerkhôf.


title: Auto bedarret yn fangrail op A7

maintext: Op de A7 by Drachten is tiisdeitejûn in auto yn de fangrail bedarre, nei't er tsjin in oare auto botst wie. De bestjoerder is kontrolearre troch meiwurkers fan de ambulânse, mar rekke net ferwûne. De brânwacht hat de dyk skjin makke. De auto rekke slim skansearre en is troch in berger fuortsleept.


title: Bijeflinterlinten noch net op alle plakken in sukses

maintext:
De ferneamde bijeflinterlinten binne noch net oeral in sukses. De linten binne in boargerinisjatyf yn de eardere gemeente Littenseradiel. Doel wie om fjirtjin doarpen yn dy gemeente mei de gemeente Ljouwert te ferbinen dêr't se yn opgien binne. Letterlik, troch it ynsiedzjen fan 150 kilometer oan berms tusken de doarpen en de stêd.
Ferline jier is dat ynsiedzjen troch skoalbern begûn. Mar op guon plakken, benammen om Jorwert hinne, lykje de blommen net op te kommen. Margaretha Posthumus fan it 'BijeFlinterLint'seit dat it probleem is dat de blommen minder hurd groeie as it gers.
Frijwilligers sille no it gers tusken de blommen wei lûke. Dizze wike begjint it ynsiedzjen wer. Learlingen fan skoalle It Pertoer yn Weidum giene tiisdei de berms by del mei it sied.


title: Soargen oer de komst fan 30.000 piken nei Ealsum

maintext:
Ynwenners fan it doarp Ealsum, yn de omjouwing fan Dokkum, meitsje harren soargen om de komst fan in pikebedriuw. It is in biologysk pikebedriuw en dat betsjut dat de 30.000 hinnen bûten rinne meie. De ynwenners fan it doarp meitsje harren dêrtroch grutte soargen om harren sûnens.
Fynstof
Twa ynwenners fan Ealsum, Itte van der Sluis en Marja Brouwer, sette harren yn foar de saak en de bewenners. "Uit recent onderzoek van het CBS blijkt dat de landbouw de enige sector is waar de uitstoot van fijnstof toeneemt. Vrije-uitloopkippen zorgen voor tweederde van alle fijnstof afkomstig uit de landbouw", fertelt Brouwer.
Sûnensrisiko's
Oer de sûnensklachten hawwe de Ealsumers kontakt socht mei GGD Fryslân. Neffens Brouwer en Van der Sluis dielt de GGD harren soargen en fynt de ynstelling dat de gemeente ûndersyk dwaan moat nei de sûnensrisiko's. "Klachten die kunnen optreden zijn hartklachten, longklachten en bij jonge kinderen de ontwikkeling van de longen", fertelt Brouwer.


title: Oeds Westerhof advisearret Hannover oer binnenheljen KH2025

maintext:
Oeds Westerhof sil besykje de Dútske stêd Hannover yn it jier 2025 Kulturele Haadstêd fan Europa wurde te litten. Hy is frege om de stêd te advisearjen yn dit trajekt. Sa wurdt der in 'bidbook' makke, wêryn't de stêd de kulturele plannen fan de stêd beskriuwt, dat takom jier ynlevere wurde moat.
Westerhof hat mei sukses Ljouwert-Fryslân holpen nei de titel kulturele haadstêd fan Europa fan 2018. Op it stuit is er ferantwurdlik foar de 'legacy' fan LF2018, wat der oerbliuwt fan it barren nei 2018. Hy sil syn nije funksje yn Hannover njonken syn wurk foar LF2018 dwaan.


title: Ald-FNP-foarsitter: Feangreideplan opposysje is in goed plan

maintext:
Ald-foarsitter fan de FNP Ultsje Hosper betitelet it feangreideplan fan de opposysjepartijen yn de Fryske steaten as 'in goed plan'.
Hannen ynienslaan
"It moat oars yn dat gebiet, dit kin sa net trochgean. It wetterpeil en dêrmei de biodiversiteit moatte omheech. Ik soe graach sjen dat natuerorganisaasjes en de biologyske lânbou de hannen ynienslaan om dit feangreidegebiet te behâlden", seit Hosper.
De diskusje leit gefoelich, om't de FNP diel út makket fan de koälysje, mei Johannes Kramer as deputearre.
Stipe fan Stella van Gent
Ultsje Hosper, dy't ek âld-direkteur fan It Fryske Gea is, die syn útspraken yn it Omrop Fryslân-programma Buro de Vries. PvdA-wethâlder Stella van Gent fan Súdwest-Fryslân stipe Hosper en neamde dit in foarbyld wêryn't de oerheid yngripe moat en it net oars kin dan dat it fan boppe ôf oplein wurdt. CDA-keamerlid Harry van der Molen neamde it plan op 'e nij in "dom plan wêrmei't in soad jild fuortsmiten wurdt".


title: Leden Europeesk Parlemint dochs op besite yn Ljouwert

maintext:
Leden fan de CDA-fraksje yn it Europeesk Parlemint komme dochs nei Ljouwert as Kulturele Haadstêd fan Europa. Earder waard bekend dat de offisjele besite oan Ljouwert troch leden fan it Europeesk Parlemint net trochgie om't der te min animo foar wie. De CDA'ers komme freed op eigen gelegenheid.
Mei it Ljouwerter Twadde Keamerlid Harry van der Molen en deputearre Sander de Rouwe sille de politisy in besite bringe oan ynnovative bedriuwen yn de wetter- en enerzjysektor. Boppedat sille se prate mei lokale politisy en hoopje se noch de iepening fan it 11Fountainsprojekt mei te krijen.


title: Europeesk kongres regionale omroppen dit jier yn Ljouwert

maintext:
Ljouwert is tongersdei en freed it toaniel fan it 36e jierlikse Circomkongres. Circom is de Europeeske organisaasje fan regionale publike omroppen. Omrop Fryslân is dit jier gasthear en it tema is "Are We Connected?".
Faasje, tekst en muzyk
Op tongersdei en freed is it kongres yn stedsskouboarch De Harmonie, mar al de hiele wike binne sjoernalisten út 33 Europeeske lannen yn Ljouwert. Woansdeitejûn kinne se nei Liet International en IepenUp. Earder yn de wike folgen se workshops en trainingen by Omrop Fryslân. Ien fan de minsken dy't workshops jout, is Omropsjoernalist en mojo-ekspert Wytse Vellinga. "Telefyzje is in platfoarm dat hieltyd minder minsken berikt", seit er. "Foar regionale omroppen is it dêrom wichtiger om ek online ferhalen te fertellen. Dat freget om in oare oanpak. Wy leare de folgers fan de trainingen hoe't se dat dwaan moatte. Mei mear faasje, tekst, muzyk en mear each foar foarm."
Mojo
Vellinga is ek ien fan de sprekkers op de konferinsje. Mei Björn Stasschen fan it Dútske NDR/ARD sil er minsken byprate oer mobile sjoernalistyk en de nijste apparatuer op dat mêd. Oare lêzingen gean ûnder oare oer trolls, nepnijs, Instagram foar dummies, de feroarjende rol fan media-organisaasjes. Tuskentroch is der oandacht foar de ferskate winners fan de Prix Circom 2018. De prizen dêrfan wurde tongersdeitejûn útrikt.
Omrop gasthear
Dat Circom yn it LF2018-jier nei Ljouwert komt, is gjin tafal. Omrop Fryslân-haadredakteur Klaas Geert Bakker, dy't it kongres mei Circom-direkteur Tone Kunst iepenje sil, hat Omrop Fryslân al yn 2014 opjûn om gasthear te wurden. "We woenen graach Circom dit jier organisearje, sadat it gearfalt mei LF2018. Sa lûkst wat ekstra oandacht nei dy ta. De Europeeske sjoernalisten komme no yn de kunde mei Ljouwert, Fryslân en de Fryske kultuer.


title: Jier selstraf foar gizeljen barman yn Appelskea

maintext:
In 49-jierrige ynwenner fan Appelskea moat in jier de sel yn fanwege gizeling en bedriging. De man bedrige ein ferline jier in meiwurker fan in bar yn syn wenplak mei in gaspistoal en gizele him in oantal oeren. De man die dat, omdat er pakt wurde woe troch de plysje om sa help te krijen foar syn problemen. De rjochter fynt dat er dêrby te min each hie foar de gefolgen dy't de gizeling en bedriging foar de barmeiwurker hie.
Neist de selstraf moat de man ek in skeafergoeding fan 3.000 euro oan it slachtoffer betelje.


description: Fysioterapeuten fiere aksje yn Den Haag tsjin de grutte regeldruk.

title: Fysioterapeuten yn aksje tsjin regeldruk

maintext:
De regeldruk wurdt ek foar fysioterapeuten te grut. Guon soenen al ophâlde wolle mei it wurk. Tûzenen fysioterapeuten fiere woansdei aksje yn Den Haag tsjin dy regeldruk.
Pasjinten wurde de dupe, benammen groanysk sike minsken. Der binne in soad foarbylden fan pasjinten dy't troch it systeem minder behannelings krije as needsaaklik. De Twadde Keamer sil woansdeitemiddei prate oer regeldruk yn de soarch.


title: A32 ôfset fanwege fetten op de dyk

maintext:
De sneldyk A32 fan Ljouwert yn de rjochting fan It Hearrenfean hat tiisdeitejûn in skoft ôfsletten west. De dyk moast skjinmakke wurde nei't in foertúch fetten mei in bitende brânbere floeistof ferlern wie.
It giet om de stof formaldehyde. De measten fetten wiene leech. Yn ien siet noch in bytsje fan de stof. Dat is op de dyk bedarre, wêrnei't it troch de brânwacht opromme is.


title: UPDATE: Fytser ferstoarn nei slim ûngelok yn Ljouwert

maintext:
In fytser is freedtemoarn ferstoarn nei in slim ûngelok yn Ljouwert. De fytser kaam op de hoeke fan de Ingelskestrjitte en de Harnzerstrjitwei yn botsing mei in frachtwein. Meardere ambulânses, de brânwacht en in traumahelikopter waarden oproppen, mar de helpferliening mocht net mear bate.
It is noch net dúdlik hoe't de oanriding krekt barre koe. De plysje docht hjir ûndersyk nei.